Kɔ So Pere Hwehwɛ Onyankopɔn Nhyira | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Wo ne Onyankopɔn ne nnipa adi apere nanso woatumi agyina mu.”—GEN. 32:28.\nNNWOM: 60, 38\nDƐN NA YEBETUMI ASUA AFI WƆN A WƆN DIN DIDI SO YI HƆ?\nYakob ne Rahel.\n1, 2. Ɔhaw ahorow bɛn na ɛsɛ sɛ Yehowa asomfo ko tia?\nEFI ɔbarima nokwafo Habel bere so besi nnɛ, Onyankopɔn asomfo anokwafo apere paa sɛnea ɛbɛyɛ a wobekura wɔn gyidi mu. Ɔsomafo Paulo kyerɛw Hebrifo a na wɔabɛyɛ Kristofo no sɛ, esiane sɛ wɔpɛ sɛ Yehowa gye wɔn tom na wonya ne nhyira nti, wɔde “animia gyinae, koe denneennen wɔ amanehunu mu.” (Heb. 10:32-34) Paulo de apere a Kristofo di no totoo sɛnea na mmirikatufo, akuturukubɔfo, wɔn a wodi atentam, ne akansifo foforo yere wɔn ho si akan wɔ Hela (Greece) no ho. (Heb. 12:1, 4) Ɛnnɛ, yɛretu nkwa ho mmirika, na yɛwɔ atamfo a wɔpɛ sɛ wɔtwetwe yɛn adwene, wɔma yɛhwe ase, wɔma yɛpa abaw, na anigye ne nhyira a yebenya daakye no bɔ yɛn.\n2 Nea edi kan, Satan ne ne wiase bɔne no ne yɛn redi asi denneennen. (Efe. 6:12) Ɛho hia paa sɛ yɛko tia wiase “nneɛma a agye ntini” no. Ebi ne wiase yi nkyerɛkyerɛ, nyansapɛ, ne nneyɛe bɔne te sɛ aguamammɔ, tawanom, asabow, ne nnuru a wɔde di dwuma wɔ kwammɔne so. Afei nso, daa ɛsɛ sɛ yɛko tia ɔhonam mmerɛwyɛ ne abasamtu.—2 Kor. 10:3-6; Kol. 3:5-9.\n3. Dɛn na Onyankopɔn yɛ de tete yɛn ma yɛko tia yɛn atamfo?\n3 Yemmisa sɛ, yebetumi adi atamfo a wɔn ho yɛ den saa no so nkonim anaa? Yebetumi, nanso gye sɛ yɛyere yɛn ho. Paulo de ne ho totoo tete kuturukubɔfo ho. Ɔkae sɛ: “Akuturuku a meretoto no, mehwɛ na mantoto no sɛnea mereboro mframa.” (1 Kor. 9:26) Sɛnea okuturukubɔfo ko tia nea ɔne no rebɔ akuturuku no, saa ara na ɛsɛ sɛ yɛn nso yɛko tia yɛn atamfo no. Yehowa tete yɛn, na ɔboa yɛn ma yɛko yɛn ko no. Wama yɛn akwankyerɛ a ebetumi agye yɛn nkwa wɔ n’Asɛm no mu. Afei nso, ɔnam yɛn Bible ho nhoma, Kristofo nhyiam, amansin ne amantam nhyiam so boa yɛn. Nea wusua no, wode yɛ adwuma anaa? Sɛ woamfa anyɛ adwuma a, wuntumi nko ntia wo tamfo no yiye. Ɛbɛyɛ te sɛ nea ‘woreboro mframa.’\n4. Dɛn na ɛsɛ sɛ yɛyɛ na bɔne anni yɛn so nkonim?\n4 Yɛn atamfo betumi atow ahyɛ yɛn so bere a yɛn ani nna yɛn ho so, ne bere a yɛn abam abu. Enti ɛsɛ sɛ yɛma yɛn ani da hɔ bere nyinaa. Bible bɔ yɛn kɔkɔ sɛ: “Mma bɔne nnni wo so nkonim, na mmom kɔ so fa papa di bɔne so nkonim.” (Rom. 12:21) Asɛm a ɛne sɛ ɛnsɛ sɛ yɛma ‘bɔne di yɛn so nkonim’ no kyerɛ sɛ yebetumi adi bɔne so nkonim. Sɛ yɛkɔ so ko tia bɔne a, yebetumi adi so nkonim. Nanso, sɛ yɛamma yɛn ani anna hɔ na yegyae ɔko no a, Satan, ne wiase bɔne no, ne yɛn ankasa mmerɛwyɛ bɛma yɛadi nkogu. Mma Satan nhunahuna wo mma wo nsam ngow anaa nte nka sɛ woadi nkogu da!—1 Pet. 5:9.\n5. (a) Dɛn na ebetumi aboa yɛn ama yɛakɔ so apere anya Onyankopɔn nhyira? (b) Nnipa a Bible ka wɔn ho asɛm bɛn na yɛrebesusuw wɔn ho?\n5 Sɛ yebetumi apere adi nkonim a, ɛnsɛ sɛ yɛma yɛn werɛ fi nea enti a yɛredi apere no. Sɛ yebenya Onyankopɔn anim dom ne ne nhyira a, ɛsɛ sɛ yɛkɔ so de yɛn adwene si bɔhyɛ a edi hɔ yi so. Hebrifo 11:6 ka sɛ: “Ɛsɛ sɛ nea ɔba ne nkyɛn no gye di sɛ ɔwɔ hɔ, na ɔyɛ wɔn a wɔn ani abere rehwehwɛ no no katuafo.” Hela adeyɛ asɛm a wɔkyerɛɛ ase “ani abere rehwehwɛ” no kyerɛ biribi a yɛyere yɛn ho yɛ anaa biribi a egye mmɔdenbɔ paa. (Aso. 15:17) Kyerɛwnsɛm no ka mmarima ne mmea bi a wɔyɛɛ nhwɛso pa na wɔyeree wɔn ho hwehwɛɛ Yehowa nhyira ho asɛm. Yakob, Rahel, Yosef, ne Paulo hyiaa tebea ahorow bi a na emu yɛ den na ɛhaw adwene paa, nanso womiaa wɔn ani gyinaa ano, na ɛma wonyaa nhyira pii. Yɛbɛyɛ dɛn asuasua saa nkurɔfo a wɔyɛɛ nhwɛso pa maa yɛn yi?\nSƐ WOAMPA ABAW A, WUBENYA NHYIRA\n6. Dɛn na ɛboaa Yakob ma wampa abaw, na nhyira bɛn na onyae? (Hwɛ mfonini a ɛwɔ adesua yi mfiase no.)\n6 Ɔnokwafo Yakob dii apere na wampa abaw efisɛ na ɔdɔ Yehowa, na na n’ani sɔ abusuabɔ a ɔne Yehowa wɔ no. Ná ogye di paa sɛ ɛbɔ a Yehowa hyɛe sɛ obehyira n’asefo no bɛbam. (Gen. 28:3, 4) Ɛno nso nti na bere a Yakob reyɛ adi mfe 100 no, ɔyɛɛ nea obetumi biara sɛ obenya Onyankopɔn nhyira no. Ɔne ɔbɔfo bi a ɔdanee ne ho nipa tentamee mpo. (Kenkan Genesis 32:24-28.) Wohwɛ a, na Yakob wɔ ahoɔden a ɛbɛma watumi ne ɔbɔfo a ɔwɔ tumi no atentam? Dabida! Nanso, na wasi ne bo paa sɛ ɔne no bɛpere so, na wannyae apereperedi no! Esiane sɛ omiaa n’ani nti, onyaa nhyira. Wɔmaa no din a ɛfata no, Israel (a ɛkyerɛ “Nea Omiaa N’ani ne Onyankopɔn Dii Apere”). Yakob nyaa Yehowa anim dom ne ne nhyira pii. Nhyira koro no ara na yɛn nso yɛrehwehwɛ.\n7. (a) Tebea a na ɛhaw adwene bɛn na Rahel hyiae? (b) Dɛn na ɔkɔɔ so yɛe, na awiei koraa no, nhyira bɛn na onyae?\n7 Ná Yakob yere a ɔdɔ no, Rahel, hwɛ kwan paa sɛ obehu sɛnea Yehowa bɛma ɛbɔ a ɔhyɛɛ ne kunu Yakob no abam. Nanso, na akwanside bi wɔ hɔ a na ɛte sɛ nea wontumi nni so. Ɛne sɛ, na onni ba. Saa bere no, na wei yɛ ɔhaw kɛse paa. Rahel yɛɛ dɛn nyaa awerɛkyekye ne ahoɔden de gyinaa tebea a ebu abam nanso na ɔrentumi nyɛ ho hwee no ano? Wampa abaw da. Mmom, ɔyeree ne ho bɔɔ mpae de dii apere. Yehowa tiee Rahel sufrɛ, na awiei koraa no, ɔma ɔwoo mma. Ɛnyɛ nwonwa sɛ bere bi Rahel de anigye kae sɛ: ‘Madi asi a emu yɛ den, na madi nkonim!’—Gen. 30:8, 20-24.\n8. Ɔhaw a emu yɛ den a edii bere tenten bɛn na Yosef hyiae, na ɔkwan bɛn so na nea ɔyɛe wɔ ho no yɛ nhwɛso pa ma yɛn?\n8 Ɛbɛyɛ sɛ nhwɛso pa a Yakob ne Rahel yɛe no boaa wɔn ba Yosef paa ma ohuu sɛnea ɔno nso begyina ne gyidi ho sɔhwɛ ano. Bere a Yosef dii mfe 17 no, ne wiase nyinaa dan butuwii. Ahoɔyaw nti, ne nuabarimanom tɔn no kɔɔ nkoasom mu. Akyiri yi, wobuu no atɛnkyea de no too afiase mfe pii wɔ Egypt. (Gen. 37:23-28; 39:7-9, 20-21) Yosef amma nea ɛtoo no no ammu n’abam. Saa ara nso na wamfa afoforo ho nsɛm anhyɛ ne mu anyɛ n’adwene sɛ ɔbɛyɛ bi atua wɔn so ka. Mmom, ɔde n’adwene ne ne koma nyinaa sii abusuabɔ pa a ɔne Yehowa wɔ no so. (Lev. 19:18; Rom. 12:17-21) Yosef nhwɛso no betumi aboa yɛn. Ebia yehyiaa nsɛnnennen wɔ yɛn mmofraase anaa ɛte sɛ nea seesei yenni anidaso biara. Sɛ ɛte saa mpo a, ɛsɛ sɛ yɛkɔ so di apere na yemia yɛn ani gyina mu. Sɛ yɛyɛ saa a, yebetumi anya awerɛhyem sɛ Yehowa behyira yɛn.—Kenkan Genesis 39:21-23.\n9. Sɛ yɛpɛ sɛ yesuasua Yakob, Rahel, ne Yosef na yenya Yehowa nhyira a, dɛn na ɛsɛ sɛ yɛyɛ?\n9 Fa w’adwene bu tebea bi a worehyia seesei a ebia ɛresɔ wo gyidi ahwɛ. Ebia sɔhwɛ a worehyia no yɛ atɛnkyea, ɔtan hunu, anaa fɛwdi mpo. Anaa ebia ahoɔyaw nti obi atwa asɛm ato wo so. Sɛ́ anka wobɛma wo nsam agow na woama asɛm no ahyɛ wo so no, kae nea ɛboaa Yakob, Rahel, ne Yosef ma wɔkɔɔ so de anigye som Yehowa no. Esiane sɛ wɔmaa wɔne Onyankopɔn abusuabɔ ho hiaa wɔn paa nti, Onyankopɔn hyɛɛ wɔn den, na ohyiraa wɔn. Wɔkɔɔ so dii apere, na wɔyɛɛ mpae a wofi wɔn komam bɔe no ho adwuma. Aka kakraa bi na wiase bɔne yi aba awiei. Enti ehia paa sɛ yeso anidaso a yɛwɔ no mu denneennen! Wowɔ ɔpɛ sɛ wubedi atentam, kyerɛ sɛ, wobɛyere wo ho anya Yehowa anim dom?\nNYA ƆPƐ SƐ WUBEDI ATENTAM DE AHWEHWƐ NHYIRA\n10, 11. (a) Tebea ahorow a ɛma ɛho hia sɛ yedi atentam de hwehwɛ Onyankopɔn nhyira no bi ne dɛn? (b) Dɛn na ebetumi aboa yɛn ama yɛasisi gyinae pa na ama yɛatumi adi abasamtu ne nneɛma a ɛtwetwe yɛn adwene so?\n10 Tebea ahorow a ɛma ɛho hia sɛ yedi atentam de hwehwɛ Onyankopɔn nhyira no bi ne dɛn? Emu baako a ehia sɛ nnipa pii yere wɔn ho di so ne ɔhonam mmerɛwyɛ. Afoforo nso, ehia sɛ wɔyere wɔn ho paa ansa na wɔakɔ so anya asɛnka ho adwempa. Anaa ebia wo de, ehia sɛ woyere wo ho gyina yare anaa ankonamyɛ ano. Ade a ɛhaw ebinom nso a ɛnsɛ sɛ yebu yɛn ani gu so ne sɛ, sɛ obi fom wɔn anaa ɔyɛ bɔne tia wɔn a, ɛyɛ wɔn den paa sɛ wɔde bɛkyɛ no. Sɛ yɛasom Yehowa mfe kakraa bi oo, sɛ yɛasom no mfe pii oo, ɛsɛ sɛ yɛn nyinaa ko tia nneɛma bi a ebetumi asɛe ɔsom a yɛde ma Onyankopɔn a ɔyɛ anokwafo katuafo no.\nWorepere ahwehwɛ Onyankopɔn nhyira anaa? (Hwɛ nkyekyɛm 10, 11)\n11 Nokwasɛm ne sɛ, ɛnna fam koraa sɛ yebesisi gyinae pa na yɛakɔ so ayɛ yɛn ade sɛ Kristofo. Ne titiriw no, sɛ yɛn koma kontomponi no retwe yɛn kɔ bɔne ho a, ɛnde ɛyɛ den paa. (Yer. 17:9) Sɛ wuhu sɛ tebea yi mu biara rehaw wo a, ɛnde ntenatena ho. Mmom, ɛsɛ sɛ wobɔ mpae srɛ honhom kronkron. Mpaebɔ ne honhom kronkron betumi ahyɛ wo den ama woayɛ adepa, na ɛno bɛma Yehowa ahyira wo. Sɛ wobɔ mpae a, yɛ ho adwuma. Bɔ mmɔden sɛ wobɛkenkan Bible no fã bi da biara da. Gye bere fa sua ade, na yɛ Abusua Som daa.—Kenkan Dwom 119:32.\n12, 13. Dɛn na ɛboaa Kristofo baanu bi ma wodii akɔnnɔ bɔne so?\n12 Onyankopɔn Asɛm no, ne honhom kronkron, ne yɛn Kristofo nhoma aboa Kristofo bebree ama wɔatumi adi akɔnnɔ bɔne so. Aberante bi kenkan December 8, 2003, Nyan! mu asɛm bi a wɔato din “Wobɛyɛ Dɛn Atumi Ako Atia Akɔnnɔ Bɔne?” Dɛn na ɔkae? Ɔkae sɛ: “Mereko tia nsusuwii bɔne. Bere a mihui wɔ asɛm no mu sɛ, ‘wɔ nnipa pii fam no, ɛyɛ den ma wɔn kɛse sɛ wobedi akɔnnɔ bɔne so’ no, ɛma metee nka sɛ meda so ara ka me nuanom ho. Mihui sɛ, sɛɛ na ɛnyɛ me nko ara na merefa tebea a ɛte saa mu.” Saa aberante yi san kenkan October 8, 2003, Nyan! no mu asɛm a wɔato din “Asetra Kwan Foforo a Wɔpaw—So Onyankopɔn Pene So?” ma ɛboaa no. Nea ɔhyɛɛ no nsow wom ne sɛ ebinom wɔ hɔ a, akɔnnɔ bɔne abɛyɛ “ɔhonam mu nsɔe” ama wɔn. (2 Kor. 12:7) Nanso, bere tenten a wɔrebɔ mmɔden sɛ wɔbɛkɔ so ayɛ nea ɛteɛ no, wobetumi de ahotoso ahwɛ daakye kwan. Ɔtoaa so sɛ: “Ɛno nti, migye di paa sɛ metumi akɔ so adi Yehowa nokware da biara. Meda Yehowa ase paa sɛ ɔnam n’ahyehyɛde no so boa yɛn ma yehu sɛnea yɛbɛbɔ yɛn bra yiye da biara da wɔ wiase bɔne yi mu.”\n13 Momma yɛnhwɛ ababaa bi a ɔwɔ United States nso suahu. Ɔkae sɛ: “Meda mo ase sɛ bere nyinaa moma yɛn nea yehia wɔ ne bere mu. Ɛyɛ a mete nka sɛ me paa na wɔkyerɛw saa nsɛm yi ma me. Mfe pii na manya biribi a Yehowa kyi ho akɔnnɔ, na mabɔ mmɔden araa sɛ mɛko atia. Ɛtɔ da a, na m’abam abu, na ɛyɛ me sɛ minnyae me ho mu. Minim sɛ Yehowa yɛ mmɔborɔhunufo na ɔde bɔne kyɛ. Nanso esiane sɛ mewɔ saa akɔnnɔ bɔne yi, na m’ani nso gye ho wɔ me komam paa nti, mete nka sɛ Yehowa remmoa me. Saa ɔhaw yi ama m’asetena ayɛ basaa. . . . Bere a mekenkan March 15, 2013, Ɔwɛn-Aban no mu asɛm bi a wɔato din ‘Wowɔ “Koma a Wode Behu” Yehowa?’ no, ɛma mihuu paa sɛ Yehowa pɛ sɛ ɔboa me.”\n14. (a) Paulo tee nka sɛn wɔ apereperedi a na ɛrekɔ so wɔ ne mu no ho? (b) Yɛbɛyɛ dɛn atumi ako atia ɔhonam mmerɛwyɛ?\n14 Kenkan Romafo 7:21-25. Ná Paulo ankasa nim sɛnea ɛyɛ den sɛ yɛbɛko atia akɔnnɔ bɔne ne ɔhonam mmerɛwyɛ. Nanso, na ogye di paa sɛ, sɛ ɔbɔ mpae de ne ho to Yehowa so na onya Yesu agyede afɔre no mu gyidi a, apereperedi a ɛrekɔ so wɔ ne mu no, obetumi adi so nkonim. Na yɛn nso ɛ? Sɛ yɛyere yɛn ho ko tia ɔhonam mmerɛwyɛ a, yebetumi adi nkonim. Yɛbɛyɛ dɛn ayɛ saa? Ɛnsɛ sɛ yɛde yɛn ho to yɛn ho so. Mmom, ɛsɛ sɛ yesuasua Paulo na yɛde yɛn ho to Yehowa so koraa, na yenya agyede no nso mu gyidi.\n15. Adɛn nti na mpaebɔ betumi aboa yɛn ma yɛakɔ so adi nokware na yɛagyina sɔhwɛ ano?\n15 Ɛtɔ da a, Onyankopɔn ma yɛkyerɛ sɛnea asɛm bi ho hia yɛn fa. Sɛ nhwɛso no, sɛ ɛba sɛ yɛn ankasa (anaa yɛn busuani bi) yare paa, anaa wɔabu yɛn atɛnkyea bi a, dɛn na yɛbɛyɛ? Sɛ yɛwɔ Yehowa mu ahotoso paa a, yɛbɛkoto asrɛ no sɛ ɔnhyɛ yɛn den ma yɛnkɔ so nni nokware sɛnea ɛbɛyɛ a yɛbɛkɔ so de anigye asom no, na yɛne ne ntam akɔ so ayɛ kama. (Filip. 4:13) Sɛ yɛhwɛ osuahu a nnipa pii nyae wɔ Paulo bere so ne nea nnipa pii anya nnɛ a, ɛma yehu sɛ mpaebɔ betumi ahyɛ yɛn den, na ebetumi ama yɛanya ahotoso de agyina sɔhwɛ ano.\n16, 17. Sɛ́ obi a worepere sɛ wubenya Yehowa nhyira no, dɛn na woasi wo bo sɛ wobɛyɛ?\n16 Nea Ɔbonsam rehwehwɛ ara ne sɛ wobɛpa abaw na woagow wo nsam sɛ woadi nkogu. Nanso, si wo bo sɛ wubekura “nea eye mu pintinn.” (1 Tes. 5:21) Nya awerɛhyem sɛ wubetumi ako atia Satan, ne wiase bɔne no, ne akɔnnɔ bɔne biara. Sɛ wode wo ho to Onyankopɔn so koraa sɛ obetumi ahyɛ wo den na waboa wo a, wubetumi adi nkonim.—2 Kor. 4:7-9; Gal. 6:9.\n17 Enti kɔ so ara ko. Kɔ so pere. Kɔ so mia w’ani. Nya ahotoso koraa sɛ, Yehowa ‘behwie nhyira agu wo so ama abu wo so.’—Mal. 3:10.


Ɛsɛ Sɛ Mmofra Sua Sɛnea Wobegyina Tebea Biara Ano\nOBI TUMI GYINA TEBEA BIARA ANO A, ƐKYERƐ SƐN?\nObi a otumi gyina tebea biara ano no, sɛ ohyia ɔhaw bi a, otumi di ho dwuma, na ɔsan gyina ne nan so bio. Sɛ abofra bi betumi ayɛ wei a, gye sɛ osua. Abofra resua nantew a, ɛwom ara a ɔbɛhwe ase. Saa ara nso na sɛ ebesi wo ba no yiye wɔ abrabɔ mu a, ɛsɛ sɛ ɔhwɛ kwan sɛ ɛtɔ da a, obehyia ɔhaw.\nADƐN NTI NA EHIA SƐ OTUMI GYINA TEBEA BIARA ANO?\nMmofra bi wɔ hɔ a, sɛ wɔantumi anyɛ biribi yiye, wohyia ɔhaw bi, anaa wɔyɛ biribi na afoforo ka ho asɛm pɛ a, wobɛhwɛ na wɔn abam abu. Ebinom mpo de ahwease yɛ nna. Nanso ɛsɛ sɛ wɔte nokwasɛm a edidi so yi ase:\nƐnyɛ daa na nneɛma bɛkɔ yiye ama yɛn.—Yakobo 3:2.\nƆhaw tumi to obiara wɔ n’asetenam.—Ɔsɛnkafo 9:11.\nYehia afotu na ama yɛatu mpɔn wɔ asetenam.—Mmebusɛm 9:9.\nSɛ wo ba tumi gyina tebea biara a ohyia ano a, ɛbɛma wanya gyidi sɛ ɔhaw foforo biara a obehyia wɔ abrabɔ mu no, obetumi agyina mu.\nSƐNEA WOBƐBOA NO MA WAGYINA TEBEA BIARA ANO\nBere a wo ba ammɔ mmɔden wɔ biribi mu.\nBIBLE MU AFOTUSƐM: “Sɛ ɔtreneeni hwe ase mpɛn ason mpo a, ɔbɛsɔre.”—Mmebusɛm 24:16.\nBoa wo ba ma onnya ɔhaw a ohyia ho adwene a ɛfata. Ɛho nhwɛso ne sɛ, sɛ ɔkyerɛw sɔhwɛ na wantwa a, dɛn na ɔbɛyɛ? N’abam betumi abu ma waka sɛ, “Mede, meyɛ biribiara a ɛnyɛ yiye!”\nSɛ wo ba no betumi agyina ɔhaw a ɛte saa ano a, kyerɛ no nea ɔyɛ a ɛbɛboa no ma wabɔ ne ho mmɔden bere foforo. Woyɛ saa a, obegye ɔhaw no atom sen sɛ ɔbɛma apira no.\nNanso, sɛ anka wubedi ɔhaw no ho dwuma ama no no, boa no ma ɔno ara nni ho dwuma. Wubetumi abisa wo ba no sɛ, “Nea woresua wɔ sukuu mu no, dɛn na ɛbɛboa wo ma woatumi ate ase yiye?”\nBere a asɛmmɔne bi asi.\nBIBLE MU AFOTUSƐM: “Munnim nea ɛbɛto mo ɔkyena.”—Yakobo 4:14.\nObi nnim ɔkyena asɛm. Obi wɔ sika nnɛ a, obetumi adan ohiani ɔkyena. Obi te apɔw nnɛ a, ɔkyena obetumi ayare. Bible ka sɛ: “Ɛnyɛ ahoɔharefo na wodi nkonim mmirikatu mu, na ɛnyɛ ahoɔdenfo na wodi nkonim ɔko mu, efisɛ asiane to wɔn nyinaa bere a wɔnhwɛ kwan.”—Ɔsɛnkafo 9:11.\nSɛ woyɛ ɔwofo a, ɛsɛ sɛ wobɔ mmɔden bɔ wo ba ho ban fi asiane ho. Nanso ɛnyɛ bere nyinaa na wubetumi atwitwa agye wo ba no.\nSɛ wo ba hyia ɔhaw ahorow a, ɛsɛ sɛ woboa no ma ogyina ano. Ebi ne bere a ɔne n’adamfo bi ntam atetew anaa ne busuani bi awu. * Sɛ woboa no ma ogyina ɔhaw a ɛtete saa ano a, ɛbɛma wahu sɛnea obegyina ɔhaw afoforo ano bere a wanyin no. Ebi ne sɛ ebia n’adwuma afi ne nsa, anaa ne sikasɛm ayɛ basaa.\nBere a obi de afotu pa ama wo ba.\nBIBLE MU AFOTUSƐM: ‘Tie afotu na woahu nyansa daakye.’—Mmebusɛm 19:20.\nSɛ obi teɛ wo ba so a, ɛno nkyerɛ sɛ ɔmpɛ wo ba no asɛm, mmom ɔpɛ sɛ esi no yiye.\nSɛ woboa wo ba ma otie afotu a, wo ne wo ba no nyinaa benya so mfaso. Agya bi a ɔde John kaa sɛ: “Sɛ wo mma di mfomso na bere nyinaa wutwitwa gye wɔn a, wɔrenhu nyansa da. Da biara wɔde ɔhaw foforo bɛba fie, na wo a woyɛ ɔwofo no na daa wobɛhwɛ adi ho dwuma. Biribi a ɛte saa betumi ama asetena afono awofo ne wɔn mma no nyinaa.”\nWobɛyɛ dɛn aboa wo ba na sɛ afoforo de afotu pa ma no a, wanya so mfaso? Sɛ wɔde nteɛso ma wo ba no wɔ sukuu mu anaa baabi foforo biara a, nkogyina wo ba no akyi. Mmom wubetumi abisa wo ba no sɛ:\n“Wohwɛ a, adɛn nti na ɔde saa nteɛso no maa wo?”\n“Dɛn na wobɛyɛ na bere foforo woansan anyɛ bio?”\n“Sɛ biribi a ɛte sɛɛ si bio a, dɛn na wobɛyɛ?”\nKae sɛ, sɛ obi de afotu pa ma wo ba a, ɛnyɛ nnɛ nko ara na obenya so mfaso. Daakye nso sɛ onyin a, ɛbɛboa no.\n^ nky. 21 Hwɛ asɛm a wɔato din “Boa Wo Ba ma Onnyina Awerɛhodi Ano” a ɛbaa July 1, 2008 Ɔwɛn-Aban mu no.\nSɛ abofra hyia ɔhaw bi na otumi di ho dwuma, anaa odi mfomso na wamma n’abam ammu a, ɛda adi sɛ daakye ɔresua adwuma na ohyia nsɛnnennen a, obetumi agyina ano na ɛbɛma wahu adwuma no nso\nƐyɛ a migye me mfomso tom anaa mede hyɛ afoforo?\nƐyɛ a meka mfomso a midii ne nea masua afi mu ho asɛm kyerɛ me mma?\nSɛ obi di mfomso a, ɛyɛ a meserew no?\n“Yɛamma yɛn mma no ante nka sɛ, sɛ wohyia ɔhaw anaa wodi mfomso bi a, yɛn ara yebedi ho dwuma ama wɔn. Bere a na meyɛ abofra no, ɔhaw ahorow a mefaa mu no boaa me maa minyaa suban pa. Seesei yɛn mma no anyinyin abɛyɛ mpanyimfo. Esiane sɛ yɛannyigye wɔn so bere a na wɔyɛ mmofra no nti, asi wɔn yiye.”—Jeff.\n“Bere biara a me ne me yere bedi mfomso bi atia yɛn mma no, yɛpa wɔn kyɛw. Migye di sɛ ɛsɛ sɛ awofo ka mfomso ahorow a wɔadi wɔ wɔn abrabɔ mu, ne ɔhaw ahorow a wɔahyia ho asɛm kyerɛ wɔn mma. Wei bɛma mmofra no ahu sɛ, yɛyɛ nnipa yi de, ɛnyɛ dɛn ara a yebedi mfomso wɔ abrabɔ mu.”—James.


1 Samuel 18 ASCB - Matej 18 CRO\nSaulo Twe Dawid Ho Ninkunu\n1Ɛberɛ a Dawid ne Saulo kasa wieeɛ no, ɔhyiaa ɔhene babarima Yonatan. Wɔn baanu no dodɔɔ wɔn ho prɛko pɛ na wɔbɛyɛɛ nnamfo pa ara. 2Ɛfiri saa ɛda no, Saulo gyee Dawid tenaa ahemfie hɔ a wampɛ sɛ ɔbɛsane akɔ ne fie. 3Na Yonatan ne Dawid yɛɛ apam sɛ, wɔbɛyɛ nnamfo. 4Na Yonatan de ne batakari, nhyɛaseɛ, akofena, agyan ne abɔwomu maa Dawid de sɔɔ apam no ano.\n5Biribiara a Saulo ka kyerɛɛ Dawid sɛ ɔnyɛ no, Dawid yɛɛ no pɛpɛɛpɛ. Enti, Saulo yɛɛ no nʼasraafoɔ so ɔsahene, maa nʼakofoɔ ne wɔn mpanimfoɔ nyinaa de anigyeɛ penee so.\n6Nanso, ɛberɛ a Israelfoɔ nkonimdifoɔ rekɔ fie, na Dawid akum Goliat no, asɛm bi siiɛ. Mmaa fifiri nkuro a ɛbemmɛn ɛkwan no ho no bɛtwee mmomone maa ɔhene Saulo. Wɔtoo nnwom, saa ano, bɔɔ akasaeɛ ne kyankyan. 7Wɔn dwom a wɔtoeɛ no nie:\nSaulo akum ne mpempem,\nna Dawid deɛ, ɔpedupedu!\n8Yei maa Saulo bo fuu yie. Ɔkaa sɛ, “Yei ase ne sɛn? Wɔde ɔpedu ɔpedu abata Dawid din ho, na me deɛ, wɔde mpempem. Deɛ ɛdi hɔ ne sɛ, wɔbɛsi no ɔhene.” 9Enti, ɛfiri saa ɛberɛ no, Saulo tuu nʼani sii Dawid so.\n10Adeɛ kyeeɛ no, nokorɛm, Onyankopɔn honhommɔne sii Saulo so ma ɔhyɛɛ aseɛ kasakasaa ɔhyew so sɛ ɔbɔdamfoɔ. Dawid hyɛɛ aseɛ bɔɔ ne sankuo sɛdeɛ saa asɛm yi si a, ɔyɛ no. Nanso, Saulo a na ɔkura pea no, 11too pea no prɛko pɛ kyerɛɛ Dawid so sɛ anka ɔde rewɔ no aka no atare fasuo. Nanso, Dawid huri sii nkyɛn na ɔdwaneeɛ. Saa asɛm korɔ yi ara sii bio, 12ɛfiri sɛ na Saulo suro Dawid, na nʼani bere no nso sɛ, Awurade agya no akɔ Dawid afa. 13Ne korakora ne sɛ, Saulo pamoo no firi nʼanim na ɔma ɔyɛɛ ɔsafohene wɔ asraafoɔ apem pɛ so. Nanso, Dawid de adwenemuteɛ dii saa akodɔm no anim de wɔn kɔɔ sa. 14Biribiara a Dawid yɛeɛ no, ɔdii nkonim wɔ mu, ɛfiri sɛ, na Awurade ka ne ho. 15Ɛberɛ a Saulo hunuu yei no, ɛmaa ɔsuroo no mmorosoɔ. 16Nanso, Israel nyinaa ne Yuda dɔɔ Dawid, ɛfiri sɛ, na ɔdi nʼakodɔm anim kɔ sa a, ɔdi nkonim.\nDawid Ware Saulo Babaa\n17Ɛda bi Saulo ka kyerɛɛ Dawid sɛ, “Mepɛ sɛ mede me babaa panin Merab ma wo awadeɛ. Deɛ ɛdi ɛkan ne sɛ wobɛkyerɛ sɛ woyɛ ɔkofoɔ kɛseɛ a wobɛko Awurade ko no.” Na Saulo kaa wɔ ne tirim sɛ, “Merentene me nsa wɔ ne so. Mɛma wakɔko atia Filistifoɔ no na wɔakum no.”\n18Na Dawid ka kyerɛɛ Saulo sɛ, “Me sɛɛ ne hwan a mɛyɛ ɔhene ase? Me fie, me mʼagya abusua a ɛwɔ Israel nka hwee?” 19Enti, berɛ no duruu sɛ wɔde Saulo babaa Merab ma Dawid awadeɛ no, wɔde no maa Adriel a ɔfiri Meholat awadeɛ.\n20Na Saulo babaa Mikal dɔ Dawid, enti ɛberɛ a Saulo teeɛ no, ɛyɛɛ no anigye. 21Saulo kaa wɔ ne tirim sɛ, “Akwannya foforɔ a ɛbɛma Filistifoɔ nsa aka no akum no nie.” Na ɔka kyerɛɛ Dawid sɛ, “Afei, manya ɛkwan foforɔ ama wo a wonam so bɛyɛ ɔhene ase.”\n22Na Saulo hyɛɛ ne nkoa sɛ, “Monka no kɔkoam nkyerɛ Dawid sɛ, ‘Hwɛ, ɔhene ani sɔ wo, na yɛn nyinaa pɛ wʼasɛm. Adɛn enti na wompɛ sɛ woyɛ ɔhene ase barima?’ ”\n23Wɔtii saa nsɛm yi mu kyerɛɛ Dawid. Nanso, Dawid kaa sɛ, “Ohianiwaa a me fie nni bi, ɛhe na menya ɔhene babaa tirinsa?”\n24Nkoa no kɔkaa asɛm a Dawid ka kyerɛɛ wɔn no kyerɛɛ Saulo no, 25Saulo kaa sɛ, “Monkɔka nkyerɛ Dawid sɛ, ‘Ɔhene nhwehwɛ tirinsa biara sɛ Filistifoɔ ɔha mmarima ano wedeɛ. Mʼatamfoɔ so aweretɔ nko ara ne adeɛ a mepɛ.’ ” Na Saulo adwene ara ne sɛ wɔbɛkum Dawid wɔ akono.\n26Dawid de anigyeɛ penee adebisa no so. Enti ansa na berɛ no bɛduru no, 27Dawid ne ne mmarima kɔeɛ kɔkumm Filistifoɔ no ahanu. Ɔde wɔn mmarima ano wedeɛ brɛɛ ɔhene. Enti, Saulo de ne babaa Mikal maa Dawid awadeɛ.\n28Saulo hunuu sɛ Awurade ka Dawid ho, na ne babaa Mikal nso dɔ Dawid no, 29Saulo kɔɔ so suroo no, na ne nna a aka no mu, Dawid kɔɔ so yɛɛ Saulo ɔtamfoɔ.\n30Ɛberɛ biara a Filistifoɔ akodɔm to hyɛɛ Israel so no, Dawid dii nkonim sene Saulo asahene a wɔaka no. Yei maa Dawid gyee edin asase no so nyinaa.\nASCB : 1 Samuel 18


Faptele Apostolilor 6 NTLR - Asomafoɔ 6 ASCB\nWɔyi Asafo No Mu Asomfoɔ\n1Ɛberɛ bi akyi a na asuafoɔ no redɔɔso no, akasakasa sii Hebrifoɔ a wɔka Arameike ne Hebrifoɔ a wɔka Griik kasa no ntam. Na Hebrifoɔ a wɔka Griik no no asɛm ne sɛ, Hebrifoɔ a wɔka Arameike no nhwɛ wɔn akunafoɔ yie. 2Enti, asomafoɔ dumienu no frɛɛ asuafoɔ no nyinaa ka kyerɛɛ wɔn sɛ, “Ɛnsɛ sɛ yɛgyae Onyankopɔn asɛnka kɔkyɛ aduane. 3Enti, anuanom, monyi mo mu nnipa baason a Honhom Kronkron ahyɛ wɔn ma na wɔnim nyansa na wɔahwɛ aka saa asɛm no. 4Yɛn ankasa de, yɛde yɛn adagyeɛ nyinaa bɛbɔ mpaeɛ aka Asɛmpa no.”\n5Nnipa no nyinaa penee adwene a asomafoɔ no de baeɛ no so. Enti, wɔyii Stefano a na gyidie ne Honhom Kronkron ahyɛ no ma no, ne Filipo, Prokoro, Nikanor, Timon, Pamina ne Nikolao a ɔfiri Antiokia a na ɔwɔ Yudasom no mu. 6Wɔde saa nnipa yi kyerɛɛ asuafoɔ no maa wɔbɔɔ mpaeɛ de wɔn nsa guu wɔn so.\n7Nnipa pii gyee asɛm no diiɛ maa wɔn mu dodoɔ no ara bɛkaa wɔn ho. Yudafoɔ no mu pii nso gyee wɔn nkyerɛkyerɛ no diiɛ.\n8Stefano a Onyankopɔn adom ne tumi ahyɛ no ma no yɛɛ anwanwadeɛ ahodoɔ bebree wɔ asafo no mu. 9Nanso, da koro bi nnipa bi a wɔfiri Yudafoɔ hyiadan bi a wɔfrɛ no “Ahofadifoɔ Hyiadan” no mu a wɔyɛ Yudafoɔ a wɔfiri Kirene ne Aleksandria ne wɔn a wɔfiri Kilikia ne Asia no ne Stefano gyee akyinnyeɛ. 10Nanso, Honhom no maa Stefano nyansa maa ɔde kasaeɛ a obiara antumi anka hwee.\n11Ɛno enti wɔka hyɛɛ nkurɔfoɔ bi ano sɛ, “Yɛtee sɛ ɔreka abususɛm atia Mose ne Onyankopɔn.”\n12Wɔnam saa ɛkwan yi so maa nnipa no ne mpanin no ne Atwerɛsɛm no akyerɛkyerɛfoɔ no sɔre tiaa Stefano. Wɔbɛkyeree Stefano de no kɔɔ badwafoɔ anim. 13Afei, wɔde nnipa ba bɛdii adansekurumu tiaa Stefano sɛ, “Daa, saa onipa yi ka abususɛm tia yɛn asɔredan kronkron no ne Mose Mmara no. 14Yɛtee mpo sɛ ɔreka sɛ, saa Yesu Nasareni no bɛdwiri yɛn asɔredan no agu na wasesa yɛn amanneɛ a Mose de maa yɛn no!”\n15Nnipa a na wɔte badwa mu hɔ no nyinaa hwɛɛ Stefano anim, na wɔhunuiɛ sɛ nʼanim ayɛ te sɛ ɔsoro ɔbɔfoɔ anim.\nASCB : Asomafoɔ 6


Efesofo 2 NA-TWI - Kristo mu nkwagye yɛ adom - Kan no, - Bible Gateway\nEfesofo 1Efesofo 3\nEfesofo 2 Nkwa Asem (NA-TWI)\n2 Kan no, esiane mo asoɔden ne mo bɔne nti, na moawuwu wɔ honhom mu. 2 Saa bere no na mudi bɔne a ɛwɔ wiase no akyi. Mutiee nea odi wim atumfo so a ɛnnɛ yi ɔno na odi wɔn a wontie Onyankopɔn asɛm no so no. 3 Nokwarem, na yɛn nyinaa te sɛ wɔn na yɛtenaa ase maa yɛn ho, yɛɛ nea yɛpɛ sɛ yɛyɛ biara. Yɛn nso na ɛsɛ sɛ Onyankopɔn abufuw ba yɛn so saa ara.


Ɔbarima a n’asɛm yɛ mmɔbɔ yi, na ɔnenam hɔ a ɔnhyɛ hwee. Daa adesaeɛ ne adekyeeɛ, na “ɔteateam wɔ ada ne mmepɔ no mu de aboɔ twitwa ne ho.” (Marko 5:5) Ná ne ho yɛ hu araa ma obiara mpo suro sɛ ɔbɛtwam baabi a ɔwɔ no. Nkurɔfo yɛɛ sɛ wɔde nkɔnsɔnkɔnsɔn bɛgu ne nan ne ne nsa a, nanso ɛyɛ a na watete mu. Obiara antumi no.\nObiara a ɔhuu ɔbarima no ne obiara ɔtee ne ho asɛm no bɔɔ hu, efisɛ na wɔnnim nea ɛdi akyi reba. Enti wɔsrɛɛ Yesu sɛ ɔmfiri kurom hɔ. Ɔrekɔ no, ɔbarima no kaa sɛ ɔne no bɛkɔ. Nanso Yesu ka kyerɛɛ no sɛ: “Kɔ wo fie, w’abusuafoɔ nkyɛn, na kɔka deɛ Yehowa ayɛ ama woɔ nyinaa ne mmɔborɔhunu a wayi no adie akyerɛ woɔ no kyerɛ wɔn.”—Marko 5:19.


Rut 1 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Punjabi (Roman) Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Torres Strait Creole Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nElimelek abusua tu kɔɔ Moab (1, 2)\nNaomi, Orpa, ne Rut bɛyɛɛ akunafo (3-6)\nRut bataa Naomi ne Naomi Nyankopɔn ho (7-17)\nNaomi ne Rut san kɔɔ Betlehem (18-22)\n1 Atemmufo no bere so no,*+ ɔkɔm baa asaase no so, na ɔbarima bi ne ne yere ne wɔn mma mmarima baanu tu fii Betlehem+ a ɛwɔ Yuda kɔyɛɛ ahɔho wɔ Moab+ asaase so. 2 Ɔbarima no din de Elimelek,* ne yere din de Naomi,* na ne mma baanu no din de Malon* ne Kilion.* Ná wɔyɛ Efratafo a wofi Betlehem a ɛwɔ Yuda. Bere a wokoduu Moab asaase so no, wɔtenaa hɔ. 3 Bere bi akyi no, Naomi kunu Elimelek wui, na ɛkaa ɔne ne mma baanu no. 4 Akyiri yi, ne mma no waree Moabfo mmea. Ɔbaako din de Orpa, ɛnna ɔbaako nso de Rut,+ na wɔtenaa hɔ bɛyɛ mfe du. 5 Afei ne mma baanu no, Malon ne Kilion nso wuwui. Enti ɔbea no kunu ne ne mma baanu no nyinaa wu gyaw no. 6 Bere a ɔwɔ Moab asaase so no, ɔtee sɛ Yehowa asan abɛhwɛ ne nkurɔfo ama wɔn aduan, enti ɔne ne nsenom siim sɛ wɔrefi Moab asaase so asan akɔ. 7 Otu fii baabi a na ɔne ne nsenom baanu no te no. Bere a wɔnam kwan so resan akɔ Yuda asaase so no, 8 Naomi ka kyerɛɛ ne nsenom baanu no sɛ: “Monsan, obiara nkɔ ne maame fie. Yehowa nna ɔdɔ a enni huammɔ adi nkyerɛ mo,+ sɛnea mo nso moada no adi akyerɛ mmarima a wɔawu no na moada no adi akyerɛ me no. 9 Yehowa mma munnya ahotɔ* wɔ mo kununom fie.”+ Afei ofifew wɔn ano, na wɔn nyinaa sui denneennen. 10 Ɛnna wɔka kyerɛɛ no sɛ: “Daabi, yɛne wo bɛkɔ wo nkurɔfo nkyɛn.” 11 Naomi nso kae sɛ: “Me mma, monsan. Dɛn nti na mopɛ sɛ mo ne me kɔ? Metumi asan awo mma ama moaware wɔn anaa?+ 12 Me mma, monsan. Monkɔ, na manyin dodo sɛ mɛware bio. Sɛ meka sɛ metumi anya kunu anadwo yi awo mma mpo a, 13 mubetumi atwɛn ama wɔanyinyin? Mubetumi atwɛn wɔn a morenware? Daabi, me mma. Mo asɛm yɛ me awerɛhow paa, efisɛ Yehowa ne me anni no yiye.”+ 14 Ɔkaa saa no, wɔsan sui denneennen, na Orpa few n’ase ano ne no dii nkra. Rut de, wansan; ɔbataa ne ho. 15 Enti Naomi ka kyerɛɛ no sɛ: “Hwɛ! Orpa asan kɔ ne nkurɔfo ne n’anyame nkyɛn. San na wo ne no nkɔ.” 16 Nanso Rut ka kyerɛɛ no sɛ: “Nhyɛ me sɛ minnyaw wo hɔ nsan nkɔ. Baabi a wobɛkɔ no, ɛhɔ na mɛkɔ, baabi a wobɛda no, ɛhɔ na mɛda. Wo man bɛyɛ me man, na wo Nyankopɔn ayɛ me Nyankopɔn.+ 17 Baabi a wubewu no, ɛhɔ ara na mewu, na ɛhɔ ara nso na wobesie me. Gye owu na ɛbɛtetew me ne wo ntam, anyɛ saa a Yehowa ntua me ka na ɔnsan mfa bi nka ho.” 18 Bere a Naomi hui sɛ Rut asi ne bo sɛ ɔne no bɛkɔ no, wanhyɛ no bio. 19 Enti wɔn baanu no toaa so koduu Betlehem.+ Bere a woduu Betlehem pɛ, kurom hɔfo nyinaa puw bɛhwɛɛ wɔn, na mmea no bisae sɛ: “Naomi ni?” 20 Ɛnna ɔka kyerɛɛ mmea no sɛ: “Mommfrɛ me Naomi.* Momfrɛ me Mara,* efisɛ ade nyinaa so Tumfo no ne me adi no nwenweenwene.+ 21 Mekɔɔ no ma, nanso Yehowa ama maba no nsapan. Dɛn nti na mofrɛ me Naomi, bere a Yehowa abrɛ me ase, na ade nyinaa so Tumfo no ama awie me bɔne yi?”+ 22 Saa na ɛyɛe a Naomi ne n’ase Rut a ɔyɛ Moabni no san fii Moab asaase so bae.+ Bere a woduu Betlehem no, na wɔafi ase retwa baali.*+\n^ Anaa “Bere a na atemmufo no hwɛ ma atɛntrenee kɔ so no.”\n^ Ɛkyerɛ, “Me Nyankopɔn Ne Hene.”\n^ Ɛkyerɛ, “Anika.”\n^ Efi Hebri asɛmfua bi mu. Ebetumi akyerɛ, “nofoonofoo; ɔyareyare.”\n^ Ɛkyerɛ, “Ne Nna Reba Awiei.”\n^ Nt., “homebea.”\n^ Ɛkyerɛ, “Nwenenwene.”


1 Samuel 16 | Intanɛt So Bible| Wiase Foforɔ Nkyerɛaseɛ\n16 Akyiri yi, Yehowa ka kyerɛɛ Samuel sɛ: “Wubedi Saul ho awerɛhow akosi da bɛn,+ bere a mapo no sɛ onnni Israel so hene no?+ Fa ngo+ gu w’abɛn mu na sim kɔ, na meresoma wo akɔ Betlehemni Yese+ nkyɛn, efisɛ ne mma mu na mapaw ɔhene.”+ 2 Ɛnna Samuel kae sɛ: “Mɛyɛ dɛn akɔ? Sɛ Saul te a, obekum me.”+ Na Yehowa ka kyerɛɛ no sɛ: “Fa nantwi ba na kɔ, na ka sɛ, ‘Maba sɛ merebɛbɔ afɔre ama Yehowa.’+ 3 Na frɛ Yese bra afɔrebɔ no ase, na me nso mɛkyerɛ wo nea yɛ,+ na woasra+ nea mɛkyerɛ wo no ama me.” 4 Ɛnna Samuel yɛɛ nea Yehowa kae no. Bere a oduu Betlehem+ a kurow no mu mpanyimfo huu no no, wɔn ho popoe,+ enti wobisae sɛ: “Asomdwoe so na wobae anaa?”+ 5 Ɛnna ɔkae sɛ: “Asomdwoe so. Afɔre a merebɛbɔ ama Yehowa nti na mebae. Munnwira+ mo ho na mo ne me nkɔ afɔrebɔ no ase.” Na odwiraa Yese ne ne mma no, na ɔfrɛɛ wɔn baa afɔrebɔ no ase. 6 Bere a wɔbae a n’ani bɔɔ Eliab+ so no, ɛhɔ ara na ɔkae sɛ: “Ampa, nea Yehowa asra no no na ɔwɔ n’anim yi.” 7 Nanso Yehowa ka kyerɛɛ Samuel sɛ: “Nhwɛ sɛnea ɔte ne ne tenten ne ne kɛse,+ na mempɛ no. Ɛnyɛ sɛnea onipa hwɛ ade na Onyankopɔn hwɛ,+ efisɛ onipa desani hwɛ nea etua aniwa,+ na Yehowa de, ɔhwɛ komam.”+ 8 Na Yese frɛɛ Abinadab+ ma obetwaam Samuel anim, nanso ɔkae sɛ: “Oyi nso Yehowa mpaw no.” 9 Afei Yese maa Samma+ nso betwaam, nanso ɔkae sɛ: “Oyi nso Yehowa mpaw no.” 10 Enti Yese maa ne mmabarima no mu baason betwaam Samuel anim, nanso Samuel ka kyerɛɛ Yese sɛ: “Yehowa mpaw eyinom mu biara.” 11 Ɛnna Samuel bisaa Yese sɛ: “Wo mmabarima no nyinaa ni anaa?” Na ɔkae sɛ: “Akumaa koraa no nni ha bi;+ ɔde nguan kɔ adidi.”+ Ɛnna Samuel ka kyerɛɛ Yese sɛ: “Soma ma wɔnkɔfa no mmra, efisɛ yɛrentena ase nnidi gye sɛ waba ansa.” 12 Enti ɔsoma kɔfaa no bae. Ná ɔbere,+ na ɔyɛ aberante a n’aniwa yɛ fɛ na ne ho nso yɛ fɛ. Ɛnna Yehowa kae sɛ: “Sɔre sra no, na ɔno ara ni!”+ 13 Enti Samuel faa abɛn a ngo+ wom no, na ɔsraa no ne nuanom mu. Na Yehowa honhom sii Dawid so fi saa da no rekɔ.+ Akyiri yi, Samuel sɔre siim kɔɔ Rama.+ 14 Na Yehowa honhom fii Saul so,+ na Yehowa maa honhom bɔne+ bɛhaw no. 15 Na Saul nkoa ka kyerɛɛ no sɛ: “Hwɛ, Onyankopɔn ama honhom bɔne rehaw wo. 16 Yɛn wura, yɛsrɛ wo, ka ma wo nkoa a wɔwɔ w’anim yi nkɔhwehwɛ obi a onim sanku+ bɔ yiye,+ na sɛ Onyankopɔn ma honhom bɔne no ba wo so a, ɔde ne nsa abɔ ama wo ho atɔ wo.” 17 Enti Saul ka kyerɛɛ ne nkoa no sɛ: “Monkɔhwehwɛ obi a onim bɔ yiye mma me, na momfa no mmrɛ me.”+ 18 Na n’asomfo no mu biako bɛkae sɛ: “Hwɛ! Mahu Betlehemni Yese ba bi a onim bɔ yiye;+ ɔyɛ ɔbarima kokodurufo a ne ho yɛ den+ ne ɔkofo,+ onim kasa,+ na ɔyɛ ɔbarima mũ,+ na Yehowa nso di n’akyi.”+ 19 Ɛnna Saul somaa abɔfo kɔɔ Yese hɔ sɛ: “Ma wo ba Dawid a ɔhwɛ nguan+ no mmra me nkyɛn.” 20 Enti Yese faa afurum, paanoo ne kotoku+ a bobesa wom ne abirekyi ba, na ɔde hyɛɛ ne ba Dawid nsa sɛ ɔmfa nkɔma Saul.+ 21 Na Dawid baa Saul nkyɛn bɛsom no;+ ɔpɛɛ n’asɛm yiye, na ɔbɛyɛɛ n’akodekurafo.+ 22 Na Saul soma kɔɔ Yese hɔ sɛ: “Mesrɛ wo, ma Dawid ntoa so nsom me, na wanya m’anim dom.” 23 Enti sɛ ɛba sɛ Onyankopɔn ma honhom no ba Saul so a, na Dawid afa sanku no de ne nsa abɔ, na Saul ho atɔ no ma n’asom adwo no, na honhom bɔne no afi no so.+


Nahum 2 | Intanɛt So Bible| Wiase Foforɔ Nkyerɛaseɛ\nWɔbɛsɛe Niniwe (1-13)\n“Wobebuebue nsubɔnten no ano apon” (6)\n2 Nea ɔbɔ nnipa hwete no aba wo* so.+ Bɔ abannennen no ho ban. Wɛn ɔkwan no. Mia w’abɔso mu na gyina yiye. 2 Efisɛ Yehowa bɛsan de Yakob anuonyam ama no,Na ɔde Israel nso anuonyam ama no;Adesɛefo abɛsɛe wɔn,+Na wɔasɛe wɔn bobe mmaa. 3 Wɔaka n’akatakyi akyɛm ho kɔɔ,Na n’akatakyi hyehyɛ ntaade kɔkɔɔ. Ɛda a osiesie ne ho ma ɔko no,Ne nteaseɛnam ho nnade pa yerɛwyerɛw sɛ ogya, Na wokurakura mpeaw a wɔde ɔpopaw dua ayɛ. 4 Nteaseɛnam no atew praka wɔ mmorɔn so. Wɔde mmirika di mmɔnten so akɔneaba. Wɔhyerɛn te sɛ agyatɛn,* na wotu mmirika te sɛ anyinam. 5 Ɔbɛfrɛ n’abirɛmpɔn. Wɔrenantew a, wobehintiw. Wɔde mmirika kɔ ne fasu ho;Wosisi akoban.* 6 Wobebuebue nsubɔnten no ano apon,Na ahemfi no bedwiriw agu.* 7 Wɔahyɛ ato hɔ: Wɔapa ne ho ntama na wɔatam no kɔ;Ne mmaawa redi abooboo te sɛ mmorɔnoma a wɔresu,Na wɔpempem wɔn koko. 8 Niniwe+ te sɛ ɔtare fi tete,Nanso afei de wɔreguan. “Munnyina hɔ! Munnyina hɔ!” Nanso obiara nsan n’akyi.+ 9 Monsesaw dwetɛ; monsesaw sika kɔkɔɔ, Efisɛ nneɛma a wakora so nni ano. Na ahode a ɛyɛ fɛ pii wɔ hɔ. 10 Obiara afi kurow no mu, asɛe, na adan amamfo!+ Ehu ama wɔn koma atu, wɔn nkotodwe rekeka bom, wɔte yaw wɔ wɔn sisi mu,Na wɔn nyinaa anim ayɛ mmɔbɔmmɔbɔ. 11 Ɛhe na agyata te,+ na ɛhe na agyatanini* kɔ adidi?Ɛhe na agyata a obiara ntumi nhunahuna wɔn noDe wɔn mma kɔ? 12 Gyata tetew nam mu maa ne mma,Na okum mmoa maa agyatabere. Okum mmoa hyɛɛ n’amoa mu ma,Na ɔde mmoa a watetew wɔn mu hyɛɛ ne bon mu ma. 13 Asafo Yehowa asɛm ni: “Hwɛ, me ne wo anya,+Na mɛhyew wo nteaseɛnam dwerɛbee.+Na w’agyata* no, sekan bedi wɔn nam. Meremma wunnya nam nwe wɔ asaase so bio,Na wɔn a wosomasoma wɔn no, obiara rente wɔn nka bio.”+\n^ Kyerɛ sɛ, Niniwe.\n^ Anaa “bɛnan.”\n^ Anaa “agyatanini a wɔn ho yɛ den.”\n^ Anaa “w’agyatanini a wɔn ho yɛ den.”


So Wudi Kan Di Wo Mfɛfo Gyidifo Ni?\nƆwɛn-Aban—Nea Adesua Nsɛm Wom | October 2010\nKENKAN WƆ Albanian American Sign Language Amharic Arabic Armenian (West) Bicol Bulgarian Cambodian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch Efik English Estonian Finnish French Ga Georgian German Greek Greenlandic Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Korean Sign Language Latvian Lingala Lithuanian Luo Macedonian Malagasy Malayalam Maya Mizo Moore Myanmar Ndebele Norwegian Oromo Ossetian Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Tsonga Tswana Turkish Twi Ukrainian Urdu Vietnamese\n“Momma mo yam nhyehye mo mma mo ho wɔ onuadɔ mu. Munni kan mfa nidi mma mo ho mo ho.”—ROM. 12:10.\n1, 2. (a) Afotu bɛn na Paulo de mae wɔ krataa a ɔde kɔmaa Romafo no mu? (b) Nsɛmmisa bɛn na yɛrebesusuw ho?\nWƆ KRATAA a ɔsomafo Paulo de kɔmaa Romafo no mu no, ɔkyerɛɛ mfaso a ɛwɔ so sɛ yɛn a yɛyɛ Kristofo no bɛdodɔ yɛn ho wɔ asafo no mu. Ɔkaee yɛn sɛ ɛnsɛ sɛ ‘yɛma nyaatwom ba’ yɛn dɔ mu. Ɔsan kaa “onuadɔ” ho asɛm, na ɔkyerɛe sɛ sɛ yɛreda ɔdɔ a ɛte saa adi a, ɛsɛ sɛ yɛma ‘yɛn yam hyehye yɛn’ ma yɛn ho yɛn ho.—Rom. 12:9, 10a.\n2 Nokwarem no, onuadɔ a yebenya no hwehwɛ sɛ yɛyɛ pii sen afoforo ho anigye kɛkɛ a yɛbɛkyerɛ. Ehia sɛ yɛde yɛn nneyɛe kyerɛ sɛ yɛwɔ onuadɔ. Nokwasɛm ne sɛ, sɛ yɛanyɛ biribi amfa anna ɔdɔ ne ayamhyehye a yɛwɔ adi a, obiara renhu. Enti, Paulo de afotu yi kaa ho sɛ: “Munni kan mfa nidi mma mo ho mo ho.” (Rom. 12:10b) Dɛn na yɛyɛ a ɛkyerɛ sɛ yedi afoforo ni? Dɛn nti na ɛho hia sɛ yedi kan di yɛn mfɛfo gyidifo ni? Yɛbɛyɛ dɛn atumi ayɛ saa?\nObu ne Nidi\n3. Dɛn na asɛmfua “nidi” kyerɛ wɔ kasa ahorow a wodii kan de kyerɛw Bible no mu?\n3 Hebri asɛmfua titiriw a wɔkyerɛɛ ase “nidi” no kyerɛ “duruduru.” Wobu obi a wodi no ni sɛ n’anim yɛ duru, anaa ɔyɛ onipa titiriw. Wɔtaa kyerɛ Hebri asɛmfua koro no ara ase wɔ Kyerɛwnsɛm no mu sɛ “anuonyam,” na ɛsan nso kyerɛ obu kɛse paa a wɔwɔ ma nea wodi no ni no. (Gen. 45:13) Hela asɛmfua a wɔkyerɛɛ ase “anuonyam” wɔ Bible mu no kyerɛ obu, sɛnea biribi ho hia, anaa sɛnea ɛsom bo. (Luka 14:10) Nokwarem no, wɔn a yedi wɔn ni no som bo, na wɔn ho hia yɛn.\n4, 5. Abusuabɔ bɛn na ɛwɔ nidi ne obu a yɛbɛda no adi mu? Ma mfatoho.\n4 Dɛn na yɛyɛ a ɛkyerɛ sɛ yedi afoforo ni? Ade a edi kan ne sɛ yebebu wɔn. Nokwasɛm ne sɛ, wɔtaa de nsɛmfua “nidi” ne “obu” di dwuma wɔ bere koro mu, efisɛ obu ne nidi wɔ abusuabɔ kɛse. Nidi yɛ obu a wɔda no adi. Ɔkwan foforo so no, nea obu kyerɛ titiriw ne adwene a yɛwɔ wɔ yɛn nua ho, ɛnna nidi kyerɛ sɛnea yɛne yɛn nua di.\n5 Sɛ Kristoni bi mmu ne mfɛfo gyidifo wɔ ne komam a, ɔbɛyɛ dɛn atumi afi ne komam adi wɔn ni? (3 Yoh. 9, 10) Sɛnea sɛ afifide bi fifi wɔ asase pa so a, ɛnna etumi nyin yiye na ɛkyɛ no, saa ara na sɛ yebu afoforo wɔ yɛn komam a, ɛbɛma yɛatumi afi yɛn komam adi wɔn ni bere nyinaa. Esiane sɛ nidi a emfi komam nnyina obu a edi mũ so nti, ɛntena hɔ nkyɛ. Enti, ɛnyɛ nwonwa sɛ Paulo de asɛm a emu da hɔ yi fii n’afotu a ɛne sɛ yenni afoforo ni no ase. Ɔkae sɛ: “Mommma nyaatwom mmma mo dɔ mu.”—Rom. 12:9; monkenkan 1 Petro 1:22.\nDi Wɔn a Wɔbɔɔ Wɔn “Onyankopɔn Sɛso” no Ni\n6, 7. Dɛn nti na ɛho hia sɛ yenya obu ma afoforo?\n6 Esiane sɛ obu a yefi komam da no adi ne ade titiriw a ɛma yedi afoforo ni nti, ɛnsɛ sɛ yɛn werɛ fi nea enti a Kyerɛwnsɛm no ka sɛ yemmu yɛn nuanom nyinaa no. Ne saa nti, momma yensusuw nea enti a ɛsɛ sɛ yedi afoforo ni no mu abien ho nhwɛ.\n7 Wɔ asase so abɔde nyinaa mu no, nnipa nkutoo na wɔbɔɔ wɔn “Onyankopɔn sɛso.” (Yak. 3:9) Enti, yɛwɔ su ahorow a Onyankopɔn wɔ te sɛ ɔdɔ, nyansa, ne atɛntrenee no bi. Hyɛ ade foforo a yɛanya afi yɛn Bɔfo no hɔ no nsow. Odwontofo no kae sɛ: “O Yehowa . . . , wo a wɔka w’anuonyam ho asɛm ma ɛtra ɔsoro! . . . Woama [ɔdesani aba] fam kakra asen wɔn a wɔsɛ Onyankopɔn, na wode anuonyam ne nidi abɔ no abotiri.” (Dw. 8:1, 4, 5; 104:1) * Onyankopɔn de nidi ne anuonyam bɔɔ nnipa nyinaa. Enti sɛ yedi obi ni a, na ɛkyerɛ sɛ, yɛregye atom sɛ Yehowa ne Onii a ɔde nidi bɔɔ nnipa. Afei, sɛ yɛwɔ ntease a edi mũ a ɛno nti yedi nnipa nyinaa ni a, ɛnde hwɛ sɛnea ɛho hia paa sɛ yenya obu ma yɛn mfɛfo gyidifo!—Yoh. 3:16; Gal. 6:10.\nYɛyɛ Abusua Biako\n8, 9. Ade a enti ɛsɛ sɛ yebu yɛn mfɛfo gyidifo bɛn na Paulo kaa ho asɛm?\n8 Paulo kyerɛɛ ade foforo nti a yebu yɛn nuanom. Ansa na ɔde afotu rema sɛ yenni afoforo ni no, ɔkae sɛ: “Momma mo yam nhyehye mo mma mo ho wɔ onuadɔ mu.” Hela asɛm a wɔkyerɛɛ ase ‘ayamhyehye’ no kyerɛ ayɔnkofa a emu yɛ den a ɛka abusua a emufo dodɔ wɔn ho na wɔboa wɔn ho wɔn ho bom. Enti, bere a Paulo kaa saa asɛm no, na ɔrekyerɛ sɛnea ɛsɛ sɛ asafo no mufo ma abusuabɔ a ɛwɔ wɔn ntam mu yɛ den na wɔdodɔ wɔn ho te sɛ abusua bi a biakoyɛ wom. (Rom. 12:5) Bio nso, ɛsɛ sɛ yɛkae sɛ Paulo kyerɛw saa asɛm no kɔmaa Kristofo a wɔasra wɔn a na Agya biako a ɔne Yehowa na wagye wɔn nyinaa ayɛ ne mma no. Enti sɛ yɛbɛka paa a, na wɔyɛ abusua biako. Ne saa nti, na Kristofo a wɔasra wɔn a wɔwɔ Paulo bere so no wɔ biribi titiriw a na wobetumi agyina so anya obu ama wɔn ho wɔn ho. Saa pɛpɛɛpɛ na wɔn a wɔasra wɔn a wɔwɔ hɔ nnɛ no nso yɛ.\n9 Na wɔn a wɔyɛ “nguan foforo” no nso ɛ? (Yoh. 10:16) Ɛwom sɛ Onyankopɔn nnya nnyee wɔn sɛ ne mma de, nanso wobetumi afrɛ wɔn ho wɔn ho sɛ onua ne onuawa ma afata, efisɛ wɔyɛ Kristofo abusua a ɛwɔ wiase nyinaa a biakoyɛ wom no mufo. (1 Pet. 2:17; 5:9) Enti sɛ nguan foforo no mufo te nea enti a wɔfrɛ wɔn ho wɔn ho “onua” anaa “onuawa” no ase yiye a, ɛnde na wɔn nso wɔ biribi titiriw paa a wobetumi agyina so afi wɔn komam ada obu adi akyerɛ wɔn mfɛfo gyidifo.—Monkenkan 1 Petro 3:8.\nDɛn Nti na Ɛho Hia Paa?\n10, 11. Dɛn nti na obu a yebenya ama afoforo ne di a yebedi wɔn ni ho hia paa?\n10 Dɛn nti na obu a yebenya ama afoforo ne di a yebedi wɔn ni ho hia paa? Nea enti a ɛte saa ni: Sɛ yedi yɛn nuanom mmarima ne mmea ni a, yɛboa paa ma anigye ne biakoyɛ tena asafo no mu.\n11 Nokwarem no, yɛn a yɛyɛ nokware Kristofo no nim sɛ abusuabɔ a emu yɛ den a yɛne Yehowa benya ne ne honhom no mmoa a yenya no ne ade titiriw paa a ɛhyɛ yɛn den. (Dw. 36:7; Yoh. 14:26) Bere koro no ara no, sɛ yɛn mfɛfo gyidifo ma yehu sɛ yɛsom bo a, ɛhyɛ yɛn nkuran. (Mmeb. 25:11) Sɛ obi ka asɛm bi de kyerɛ sɛ ɔwɔ anisɔ ne obu ma yɛn a, ɛma yɛn ani gye paa. Ɛma yenya ahoɔden foforo, na ɛma yɛkɔ so de anigye ne akokoduru nantew nkwa kwan no so. Akyinnye biara nni ho sɛ woate nka saa pɛn.\n12. Dɛn na yɛn mu biara betumi ayɛ ma ɔdɔ akɔ so atena asafo no mu?\n12 Esiane sɛ Yehowa nim sɛ yɛn nyinaa fi awo mu pɛ sɛ afoforo bu yɛn nti, ɔnam n’Asɛm no so hyɛ yɛn nkuran sɛ “yemfi yɛn pɛ mu mmu yɛn ho yɛn ho.” (Rom. 12:10, Today’s English Version; monkenkan Mateo 7:12.) Kristofo a wotie saa afotu yi nyinaa boa ma ɔdɔ tena Kristofo asafo no mu. Enti ɛfata sɛ yɛn nyinaa bisa yɛn ho sɛ, ‘Bere bɛn na mekaa asɛm bi anaa meyɛɛ biribi de kyerɛe sɛ mifi me komam bu me nuabarima anaa me nuabea a me ne no wɔ asafo no mu?’—Rom. 13:8.\nYɛn Nyinaa wɔ Asɛyɛde Titiriw Bi\n13. (a) Henanom na ɛsɛ sɛ wodi kan di afoforo ni? (b) Paulo asɛm a ɛwɔ Romafo 1:7 no kyerɛ dɛn?\n13 Henanom na ɛsɛ sɛ wodi kan di afoforo ni? Wɔ krataa a Paulo de kɔmaa Hebrifo no mu no, ɔkaa Kristofo asafo no mu mpanyimfo ho asɛm sɛ “wɔn a wodi mo anim.” (Heb. 13:17) Nokwarem no, asafo mu mpanyimfo di nneɛma pii anim. Nanso, esiane sɛ wɔyɛ nguan no ahwɛfo nti, akyinnye biara nni ho sɛ ɛsɛ sɛ wɔn na wodi kan di wɔn mfɛfo gyidifo ni—a wɔn mfɛfo mpanyimfo nso ka ho. Sɛ nhwɛso no, sɛ asafo mu mpanyimfo hyia sɛ wɔresusuw asafo no honhom fam ahiade ho a, wɔwɛn wɔn aso tie asɛm a wɔn mfɛfo mpanyimfo no mu biara ka de di wɔn ho wɔn ho ni. Afei nso, sɛ wɔresi gyinae bi a, wosusuw mpanyimfo no nyinaa adwenkyerɛ ne nsɛm biara a wɔn mu biara ka ho de di wɔn ho wɔn ho ni. (Aso. 15:6-15) Nanso, ɛsɛ sɛ yɛkae sɛ Paulo ankyerɛw krataa a ɔde kɔmaa Romafo no amma asafo mu mpanyimfo no nkutoo, na mmom ɔde kɔmaa asafo mũ no nyinaa. (Rom. 1:7) Enti, afotu a ɛne sɛ yenni kan nni afoforo ni no fa yɛn a yɛwɔ hɔ nnɛ nyinaa ho.\n14. (a) Ma nhwɛso fa kyerɛkyerɛ nsonsonoe a ɛwɔ afoforo a yebedi wɔn ni ne di a yebedi kan adi afoforo ni no mu. (b) Asɛm bɛn na yebetumi abisa yɛn ho?\n14 Hyɛ asɛm yi a ɛwɔ Paulo afotu no mu no nso nsow. Wanka ankyerɛ ne mfɛfo gyidifo a wɔwɔ Roma no kɛkɛ sɛ wonni afoforo ni, na mmom sɛ wonni kan nnidi wɔn ho ni. Nsonsonoe bɛn na ɛwɔ saa nsɛm abien yi mu? Susuw saa nhwɛso yi ho hwɛ. So ɔkyerɛkyerɛfo bi bɛka akyerɛ sukuufo bi a wonim akenkan sɛ wonsua akenkan? Dabi. Nea enti a ɛte saa ne sɛ, wonim akenkan dedaw. Mmom no, ɔkyerɛkyerɛfo no ani begye ho sɛ ɔbɛboa sukuufo no ma wɔahu akenkan yiye. Saa ara na ɔdɔ a yɛwɔ ma yɛn ho yɛn ho a ɛma yedi yɛn ho yɛn ho ni no yɛ ade a wɔde nim nokware Kristofo dedaw. (Yoh. 13:35) Nanso, sɛnea sukuufo a wonim akenkan betumi ama wɔn akenkan atu mpɔn no, saa ara na yɛn nso yebetumi atu mpɔn wɔ afoforo a yebedi kan adi wɔn ni no mu. (1 Tes. 4:9, 10) Wɔde saa asɛyɛde titiriw no ama yɛn mu biara. Yebetumi abisa yɛn ho sɛ, ‘So mereyɛ saa—midi kan di afoforo a wɔwɔ asafo no mu ni?’\nDi “Abrɛfo” Ni\n15, 16. (a) Sɛ yɛredi afoforo ni a, henanom na ɛnsɛ sɛ yebu yɛn ani gu wɔn so, na dɛn ntia? (b) Dɛn na ebetumi ama yɛahu sɛ yefi yɛn komam bu yɛn nuanom mmarima ne mmea nyinaa?\n15 Sɛ yɛredi afoforo ni a, henanom na ɛnsɛ sɛ yebu yɛn ani gu wɔn so wɔ asafo no mu? Onyankopɔn Asɛm ka sɛ: “Nea ɔdom ɔbrɛfo no de fɛm Yehowa, na nea ɔde ama no, Obetua no ka.” (Mmeb. 19:17) Sɛ yɛrebɔ mmɔden sɛ yebedi kan adi afoforo ni a, dɛn nti na ɛsɛ sɛ yɛma nnyinasosɛm a ɛwɔ saa asɛm yi mu no tena yɛn adwenem?\n16 Wubegye atom sɛ nnipa dodow no ara bɔ mmɔden sɛ wobedi wɔn mpanyimfo ni, nanso ebia saa nnipa koro yi ara renna obu adi nkyerɛ nkurɔfo a wobu wɔn sɛ wɔba fam no. Nanso, Yehowa nte saa. Ɔka sɛ: “Wɔn a wodi me ni no, me nso medi wɔn ni.” (1 Sam. 2:30; Dw. 113:5-7) Yehowa di wɔn a wɔsom no na wodi no ni no nyinaa ni. Ommu n’ani ngu “abrɛfo” so. (Monkenkan Yesaia 57:15; 2 Be. 16:9) Nokwarem no, yɛpɛ sɛ yesuasua Yehowa. Enti, sɛ yɛpɛ sɛ yehu sɛnea yɛbɔ yɛn ho mmɔden fi yɛn komam di afoforo ni a, ɛfata sɛ yebisa yɛn ho sɛ, ‘Me ne wɔn a wonni dibea anaa asɛyɛde wɔ asafo no mu no di no dɛn?’ (Yoh. 13:14, 15) Saa asɛmmisa yi ho mmuae bɛma yɛahu sɛnea yefi yɛn komam bu afoforo.—Monkenkan Filipifo 2:3, 4.\nYedi Afoforo Ni Denam Bere a Yenya Ma Wɔn So\n17. Ɔkwan titiriw bɛn na yebetumi afa so adi kan adi afoforo ni, na dɛn nti na yɛreka saa?\n17 Ɔkwan titiriw bɛn na yebetumi afa so adi kan adi asafo no mufo nyinaa ni? Ɛno ne bere a yebenya ama wɔn. Dɛn nti na yɛreka saa? Yɛn a yɛyɛ Kristofo no nni adagyew, na nnwuma ahorow a ɛho hia a yɛyɛ wɔ asafo no mu nso gye yɛn bere pii. Enti ɛnyɛ nwonwa sɛ yɛn bere ho hia yɛn. Yenim nso sɛ ɛnsɛ sɛ yegye yɛn nuanom mmarima ne mmea bere pii. Saa ara na sɛ afoforo a wɔwɔ asafo no mu te ase sɛ ɛnsɛ sɛ wogye yɛn bere pii a, yɛn ani sɔ.\n18. Sɛnea mfonini a ɛwɔ kratafa 18 ma yehu no, dɛn na yebetumi ayɛ de akyerɛ sɛ yɛpɛ sɛ yenya bere kakra ma yɛn mfɛfo gyidifo?\n18 Nanso, yenim nso sɛ ɔpɛ a yɛwɔ (titiriw yɛn a yɛsom sɛ ahwɛfo wɔ asafo no mu) sɛ yebegyae nnwuma bi yɛ na ama yɛanya bere kakra ama yɛn mfɛfo gyidifo no kyerɛ sɛ yebu wɔn. Ɔkwan bɛn so? Sɛ yegyae yɛn nnwuma bi yɛ na yenya bere kakra ma yɛn nuanom a, na nea yɛreka akyerɛ wɔn ankasa ne sɛ, ‘Wosom bo ma me paa ma enti ɛho hia me paa sɛ menya bere kakra ama wo sen sɛ mɛkɔ so ayɛ nea mereyɛ no.’ (Mar. 6:30-34) Saa ara nso na sɛ yɛmpɛ sɛ yegyae nnwuma bi a yɛreyɛ sɛnea ɛbɛyɛ a yebenya bere ama yɛn nua a, ebia yɛbɛma wate nka sɛ ne ho nhia yɛn. Nokwarem no, ntease wom sɛ ɛtɔ mmere bi a yɛrentumi nnyae biribi a ɛsɛ sɛ yedi ho dwuma ntɛm yɛ. Nanso, ɔpɛ a yɛwɔ sɛ yebegyae biribi a yɛreyɛ, anaasɛ pɛ a yɛmpɛ sɛ yegyae na ama yɛanya bere kakra ama afoforo no ma yehu sɛnea yebu yɛn nuanom mmarima ne mmea kɛse wɔ yɛn komam.—1 Kor. 10:24.\nSi Wo Bo sɛ Wubedi Kan Adi Afoforo Ni\n19. Bere a yebenya ama yɛn mfɛfo gyidifo akyi no, dɛn bio na yebetumi ayɛ de adi wɔn ni?\n19 Nneɛma foforo a ɛho hia wɔ hɔ a yebetumi ayɛ de adi yɛn mfɛfo gyidifo ni. Sɛ nhwɛso no, sɛ yenya bere ma wɔn a, ɛsɛ sɛ yɛyɛ aso nso tie wɔn. Yehowa yɛ eyi nso ho nhwɛso. Odwontofo Dawid kae sɛ: “Yehowa ani wɔ treneefo so, na wayɛ aso ama wɔn sufrɛ.” (Dw. 34:15) Yɛbɔ mmɔden suasua Yehowa denam yɛn ani ne yɛn aso—yɛn adwene nyinaa—a yɛde ma yɛn nuanom no so, titiriw, wɔn a wɔba yɛn nkyɛn bɛhwehwɛ mmoa no. Sɛ yɛyɛ saa a, na yɛredi wɔn ni.\n20. Nsɛm a ɛfa afoforo a yebedi wɔn ni ho bɛn na yɛmpɛ sɛ yɛn werɛ fi?\n20 Sɛnea yɛasusuw ho no, yɛmpɛ sɛ yɛn werɛ fi nea enti a ɛsɛ sɛ yefi yɛn komam bu yɛn mfɛfo gyidifo no. Afei nso, yɛhwehwɛ hokwan ahorow a yɛde bedi kan adi nnipa nyinaa ni, a abrɛfo nso ka ho. Sɛ yɛyɛ eyinom nyinaa a, yɛbɛma onuadɔ ne biakoyɛ a ɛwɔ asafo no mu no mu ayɛ den. Enti, mommma yennni afoforo ni kɛkɛ, na mmom ne titiriw no, momma yɛn nyinaa nni kan nkɔ so nnidi yɛn ho yɛn ho ni. So woasi wo bo sɛ wobɛyɛ saa?\n^ nky. 7 Asɛm a Dawid kae wɔ Dwom 8 no fa Yesu Kristo a na ɔyɛ onipa a ɔyɛ pɛ no ho.—Heb. 2:6-9.\n• Abusuabɔ bɛn na nidi ne obu wɔ?\n• Nneɛma bɛn nti na yedi yɛn mfɛfo gyidifo ni?\n• Dɛn nti na ɛho hia sɛ yedi yɛn ho yɛn ho ni?\n• Nneɛma bɛn na yebetumi ayɛ de adi yɛn mfɛfo gyidifo ni?\nYɛbɛyɛ dɛn atumi adi yɛn mfɛfo gyidifo ni?\nShare Share So Wudi Kan Di Wo Mfɛfo Gyidifo Ni?\nw10 10/15 kr. 16-20\n“Hena Na Wahu Yehowa Adwene?”\nMonkɔ So Nhwehwɛ “Onyankopɔn Trenee” Kan\nNsɛm A Yɛde Yi Yɛn Ho Ano—Yehowa Bu No Dɛn?\nSo Woboa Ma Kristofo Nhyiam Hyɛ Den?\nMommoa Mmofra Ma Wonhu Yehowa Ahyehyɛde no Yiye\nMereyɛ Pii Wɔ Yehowa Ahyehyɛde No Mu\n‘Ɛboa Me ma Midu Nkurɔfo Koma Mu’\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2010\nShare Share ƆWƐN-ABAN—NEA ADESUA NSƐM WOM October 2010\nƆWƐN-ABAN—NEA ADESUA NSƐM WOM October 2010


REDE MISSIONÁRIA: Yohane I: Akuapem Twi\nYohane I 1Nkwa Asem (NA-TWI)\n1 Yɛrekyerɛw mo afa nea ɛwɔ hɔ fi mfitiase, nea yɛate, nea yɛde yɛn ani ahu, nea yɛhwɛe na yɛde yɛn nsa kae wɔ nkwa asɛm no ho no ho. 2 Nkwa no daa ne ho adi no, yehui. Ɛno nti, yɛka ho asɛm kyerɛ mo ka nkwa a enni awiei a na ɛwɔ Agya no nkyɛn a wɔdaa no adi kyerɛɛ yɛn no. 3 Yɛkaa nea yehui na yɛtee no kyerɛɛ mo nso, sɛnea ɛbɛyɛ a mode mo ho bɛbata yɛn ho wɔ ɔdɔ a yɛne Agya no ne Ɔba Yesu Kristo wɔ no mu. 4 Yɛrekyerɛw eyi sɛnea ɛbɛyɛ a yɛn anigye bewie pɛyɛ.\nYohane I 2Nkwa Asem (NA-TWI)\nYohane I 3Nkwa Asem (NA-TWI)\nYohane I 4Nkwa Asem (NA-TWI)\n4 Me nuanom adɔfo, munnnye wɔn a wɔka se wɔwɔ Honhom no nyinaa nni. Mmom monsɔ nhwɛ nhu sɛ honhom a wɔwɔ no fi Onyankopɔn anaa. Efisɛ, atoro adiyifo bebree ahwete. 2 Ɔkwan a wubetumi afa so ahu sɛ obi wɔ Onyankopɔn Honhom no ne sɛ, ɔbɛpae mu aka se, Yesu Kristo, a ɔbae sɛ onipa no, wɔ Honhom a efi Onyankopɔn. 3 Na nea ɔnka saa mfa Yesu ho no nni Honhom a efi Onyankopɔn. Saa Honhom no yɛ Kristo tamfo. Motee sɛ saa na ɛbɛba nanso ɛwɔ wiase ha dedaw.\nYohane I 5Nkwa Asem (NA-TWI)


Asetenam Nsɛm: Masi Me Bo sɛ Mɛyɛ Kristo Sraani | Demetrius Psarras\nMasi Me Bo sɛ Mɛyɛ Kristo Sraani\nDemetrius Psarras Anom Asɛm\nNá asraafo retotow tuo ba baabi a mehyɛ no. Enti memaa duku fitaa so kɔɔ soro brɛoo. Asraafo a na wɔretoto tuo no teɛɛm sɛ mimpue mfi baabi a na makohintaw no. Meyɛɛ nkakrankakra bɛn wɔn. Merekɔ nyinaa, na minnim sɛ wobekum me anaa wɔbɛma matena nkwa mu. Ɛyɛɛ dɛn na mekɔɔ saa ɔhaw yi mu?\nWƆWOO me afe 1926 wɔ akuraa ketewaa bi a wɔfrɛ no Karítsa ase wɔ Greece. M’awofo mma baawɔtwe no, me na na metɔ so nson. Ná m’awofo yɛ adwumaden ankasa.\nBɛyɛ afe ansa na wɔrewo me no, m’awofo hyiaa John Papparizos. Ná ɔyɛ Bible Suani a ɔyɛ nsi na ɔpɛ kasa paa. Saa bere no, na edin a wɔde frɛ Yehowa Adansefo ne Bible Asuafo. M’awofo ani gyee sɛnea na John kyerɛkyerɛ Kyerɛwnsɛm no mu ma ɛtɔ asom no ho. Enti wofii ase kɔɔ Bible Asuafo no nhyiam wɔ yɛn akuraa no ase. Ná me maame wɔ Yehowa Nyankopɔn mu gyidi paa. Ɛmfa ho sɛ na onnim akenkan ne akyerɛw no, bere biara a onyaa hokwan a ɛfata no, ɔkaa ne gyidi ho asɛm kyerɛɛ afoforo. Awerɛhosɛm ne sɛ, me papa de, ɔde n’adwene sii afoforo sintɔ ahorow so ma enti nkakrankakra ogyaee Kristofo nhyiam no kɔ.\nNá me ne me nuanom ani gye Bible ho paa. Nanso, bere a na yɛrenyin no, anigyede twetwee yɛn adwene. Afei, bere a na Wiase Ko II rekɔ so wɔ Europa wɔ afe 1939 no, asɛm bi sii wɔ yɛn akuraa no ase a epusuw yɛn paa. Ná Nicolas Psarras yɛ Ɔdansefo a wabɔ asu foforo. Ná ɔyɛ yɛn busuani a ɔne yɛn te borɔn baako so. Wɔka kyerɛɛ no sɛ ɔnkɔka Greece asraafo ho. Nicolas a na wadi mfe 20 no de akokoduru ka kyerɛɛ asraafo mpanyimfo no sɛ: “Merentumi nkɔ ɔko no efisɛ meyɛ Kristo sraani.” Wodii n’asɛm wɔ asraafo asɛnnibea, na wɔde no too afiase mfe du. Nea ɛkɔɔ so no maa yɛn ho dwiriw yɛn paa!\nNea ɛyɛ anigye ne sɛ, afe 1941 mfiase, bere a Britain asraafo ne asraafo foforo baa Greece bere tiaa bi no, woyii Nicolas fii afiase. Ɔsan baa Karítsa, na me nuabarima panyin a wɔfrɛ no Ilias de Bible mu nsɛmmisa bebree puapuaa no. Me nso meyɛɛ aso tiee no. Ɛno akyi no, Adansefo no ne me, Ilias, ne yɛn nuabea kumaa Efmorfia fii ase suaa Bible no, na na yɛkɔ wɔn asafo nhyiam no bi daa. Afe a edi hɔ no, yɛn baasa nyinaa hyiraa yɛn ho so maa Yehowa, na wɔbɔɔ yɛn asu. Akyiri yi, yɛn nuanom mmea baanan nso bɛyɛɛ Adansefo anokwafo.\nAfe 1942 no, na mmerante ne mmabaa baakron a na yɛadi fi mfe 15 kosi 25 na yɛwɔ Karítsa Asafo no mu. Ná yɛn nyinaa nim sɛ sɔhwɛ ahorow a ano yɛ den da yɛn anim. Ɛno nti, nea ɛbɛyɛ na yɛahyɛ yɛn gyidi den no, bere biara a ɛbɛyɛ yiye no, na yehyiam sua Bible. Afei nso, na yɛto honhom mu nnwom, na na yɛbɔ mpae nso. Wei nti, yɛn gyidi bɛyɛɛ den paa.\nDemetrius ne ne nnamfo wɔ Karítsa\nBere a na Wiase Ko II no reba awiei no, komunisfo a wɔwɔ Greece no sɔre tiaa Greece aban no. Wei de ɔmanko bi a ɛyɛ hu bae. Komunisfo a na wɔreko tia aban no kyinkyin nkuraase, na wɔhyɛɛ nkuraa no asefo sɛ wɔmmɛka wɔn ho. Bere a wɔbɔ wuraa yɛn akuraa no ase no, wɔkyeree Adansefo mmerante baasa; Antonio Tsoukaris, Ilias, ne me. Yɛsrɛɛ wɔn sɛ yɛyɛ Kristofo, enti yɛnkɔ ɔko. Nanso, wɔhyɛɛ yɛn ma yɛnantew kɔɔ Bepɔw Olympus ho. Yɛde nnɔnhwerew 12 na etwaa kwan fii yɛn akuraa no ase koduu hɔ.\nƐno akyi bere tiaa bi no, komunisfo no panyin baako hyɛɛ yɛn sɛ yɛnkɔka asraafo atuatewfo no bi ho. Bere a yɛkyerɛkyerɛɛ mu sɛ nokware Kristofo ntumi mfa akode nkokunkum wɔn yɔnko nnipa no, ɔsraani panyin no bo fuwii, na ɔtwee yɛn de yɛn kɔɔ ɔsahene bi anim. Bere a yɛkaa asɛm koro no ara kyerɛɛ ɔsahene no, ɔkae sɛ, “Ɛnde momfa afurum na montwe wɔn a wɔapirapira no mfi akono nkɔ ayaresabea.”\nYebuae sɛ, “Na sɛ aban no asraafo kyere yɛn nso ɛ? So wɔn adwene renyɛ wɔn sɛ yɛka asraafo a wɔreko tia aban no ho anaa?” Afei ɔsahene no kae sɛ, “Sɛ saa a, ɛnde momfa paanoo nkɔma wɔn a wɔwɔ akono no.” Yɛsan kae sɛ, “Na sɛ ɔsraani panyin bi hu yɛne afurum no, na ɔka sɛ yɛmfa akode nkɔma wɔn a wɔwɔ akono no nso ɛ?” Ɔsahene no susuw asɛm no ho kɔɔ akyiri. Awiei koraa no, ɔkae sɛ: “Minim sɛ nguan de, mubetumi ahwɛ wɔn! Enti montena bepɔw no so na monhwɛ nguan no.”\nNe saa nti, bere a na ɔmanko no rekɔ so no, yɛn baasa nyinaa tee nka sɛ ɛrenhaw yɛn ahonim sɛ yɛbɛhwɛ nguan no, na yɛyɛɛ saa. Afe baako akyi no, wɔmaa Ilias a na ɔyɛ me maame babarima panyin no kɔɔ fie kɔhwɛɛ me maame a na wabɛyɛ okunafo no. Antonio nso yaree, enti wogyaa no. Nanso me de, wɔannyae me.\nSaa bere no nyinaa, na Greece asraafo no rebɛn komunisfo asraafo no nkakrankakra. Atuatewfo kuw a na wɔakyere me no guan faa mmepɔw no mu de wɔn ani kyerɛɛ Albania a ɛbɛn hɔ no. Bere a yɛrebɛn Albania hye no so no, mpofirim ara na yehui sɛ Greece asraafo no atwa yɛn ho ahyia. Atuatewfo no bɔɔ hu, na woguanee. Afei mikohintaw dua bi a na abu da hɔ akyi. Wei ne asɛm a mekaa no mfiase sɛ asraafo bi bepuee me so no.\nBere a meka kyerɛɛ Greece asraafo no sɛ komunisfo no na wɔkyeree me no, wɔde me kɔɔ asraafo atenae bi a na ɛbɛn Véroia kɔhwehwɛɛ me nsɛm mu. Kurow a wɔfrɛ no Véroia no, ɛno ara ne tete kurow Beroia a ɛho asɛm wɔ Bible mu no. Bere a mewɔ hɔ no, wɔkae sɛ minkotu amoa a asraafo da mu di ako. Bere a mekae sɛ merenyɛ no, ɔsahene no hyɛe sɛ wɔmfa me nkɔto afiase wɔ supɔw bi a ɛso yɛ hu a wɔfrɛ hɔ Makrónisos (Makronisi) so.\nSUPƆW BI A ƐSO YƐ HU\nMakrónisos yɛ supɔw ketewaa bi a nsu nni hɔ. Owia bɔ hɔ kɛse, na hwee nso nni hɔ. Ɛyɛ supɔw a ɛda Attica mpoano. Efi Athens rekɔ Makrónisos bɛyɛ akwansin 30 (kilomita 50). Supɔw no tenten yɛ akwansin nwɔtwe (kilomita 13), na ne tɛtrɛtɛ nso yɛ akwansin bɛyɛ 1.5 (kilomita 2.5) pɛ wɔ baabi a ɛtrɛw paa no. Nanso efi afe 1947 kosi afe 1958 no, wɔde nneduafo bɛboro 100,000 na ekoguu hɔ. Ná nneduafo no bi yɛ komunisfo ne wɔn a aban no susuw sɛ wɔyɛ komunisfo. Ná ebi nso yɛ wɔn a kan no na wɔko tia aban no. Ná Yehowa Adansefo anokwafo dodow bi nso wɔ hɔ.\nBere a miduu hɔ afe 1949 mfiase no, na wɔakyekyɛ nneduafo no mu ayɛ wɔn akuwakuw dodow bi. Wɔde me kaa nneduafo mmarima bɛboro ahanu bi ho. Ná awɛmfo a wɔwɔ hɔ no mfa wɔn ani nni yɛn akyi pii. Wɔyɛɛ ntamadan a na yɛda mu no maa nnipa 10 de, nanso na yɛn a yɛda mu no dodow bɛyɛ 40, na na yɛda fam nso. Ná nsu a yɛnom no bɔn, na na aduan a yɛtaa di yɛ asedua ne ntoropo. Mfutuma ne mframa a ano yɛ den a na ɛbɔ fa yɛn so bere nyinaa no maa yɛn ho yeraw yɛn. Nanso, anyɛ hwee koraa no, na wɔmma yɛnsoa abo nni akɔneaba sɛnea na wɔyɛ nneduafo pii a wɔn asɛm yɛ mmɔbɔ no. Ná wɔma nneduafo a wɔte saa no soa abo di akɔneaba de teetee wɔn ma wobubu na wɔn adwene tu fra.\nDemetrius ne Adansefo foforo wɔ afiase wɔ Makrónisos Supɔw\nDa koro bi a na menam mpoano no, mihyiaa Adansefo dodow bi a wofi nneduafo kuw foforo mu. Yɛn ani gyei paa sɛ yehyiaa mu! Ɛno akyi no, yɛyɛɛ nhyehyɛe hyiaa mu bere biara a na ɛbɛyɛ yiye, na yɛhwɛɛ yiye paa sɛ wɔrenkyere yɛn. Yɛsan nso yɛɛ anifere dii nneduafo foforo adanse, na akyiri yi wɔn mu binom bɛyɛɛ Yehowa Adansefo. Nhyiam a na yɛyɛ, adanse a yedii, ne mpae a yefi koma mu bɔe no boaa yɛn maa yɛn gyidi kɔɔ so yɛɛ den.\nWƆDE ME HYƐƐ FONONOO A EMU YƐ HYEW MU\nBere a wɔn a wɔkyeree me no de abosome du “tetee me” no, wɔkae sɛ bere aso sɛ mehyɛ asraafo atade. Esiane sɛ mampene nti, wɔtwee me kɔɔ ɔsahene a ɔda yɛn kuw no ano no anim. Mede krataa bi a na makyerɛw m’asɛm wɔ so maa no. Ná makyerɛw wɔ so sɛ: “Kristo nkutoo na mɛko ama no sɛ ne sraani.” Ɔsahene no hunahunaa me, na ɛno akyi no, ɔde me maa n’abadiakyiri a na ɔyɛ Greece Ortodɔks sɔfopanyin. Ná ɔhyɛ asɔfotade. Bere a mede akokoduru de Kyerɛwnsɛm no yii ne nsɛmmisa ano no, ne bo fuwii, na ɔteɛɛm sɛ: “Momfa no mfi ha. Biribiara nni hɔ a yebetumi ayɛ ama wasesa n’adwene!”\nAde kyee anɔpa no, asraafo no san kae sɛ menhyɛ asraafo atade. Esiane sɛ mampene nti, wɔbobɔɔ me akuturuku, na wɔde aporibaa nso boroo me. Afei wɔde me kɔɔ ayaresabea a ɛwɔ atenae hɔ kɔhwɛe sɛ me nnompe no bi abubu anaa. Ɛno akyi no, wɔsan twee me kɔɔ me ntamadan mu. Wɔyɛɛ me saa ara abosome mmienu.\nEsiane sɛ mekɔɔ so araa kuraa me mudi mu nti, asraafo a na wonhu nea wɔnyɛ no faa ɔkwan foforo so. Wɔkyekyeree me nsa guu m’akyi, na wɔde hama yɛɛ mpire twaa me nan ase mmaa pirapiraa me. Bere a merefa ɛyaw a emu yɛ den yi mu no, mekaee asɛm a Yesu kae no. Ɔkae sɛ: “Anigye ne mo sɛ me nti nkurɔfo bɔ mo ahohora na wɔtaa mo . . . Momma mo ani nnye na munni ahurusi, efisɛ mo akatua sõ wɔ soro; saa ara na wɔtaa adiyifo a wodii mo anim no.” (Mat. 5:11, 12) Awiei koraa no, bere a wɔhwee me araa a na ayɛ sɛ nea wɔrennyae da no, ade tɔɔ me so.\nM’ani so tetee me no, na meda afiase dan bi a emu yɛ nwini mu, na na paanoo, nsu, anaa kuntu biara nni hɔ. Ɛno mpo no, me bo tɔɔ me yam. Sɛnea Bible ahyɛ bɔ no, ‘Onyankopɔn asomdwoe bɔɔ me koma ne m’adwene nsusuwii ho ban.’ (Filip. 4:7) Ɛda a edi hɔ no, ɔsraani bi a ne yam ye maa me paanoo, nsu, ne atade nguguso. Ɛno akyi no, ɔsraani foforo nso de n’aduan maa me. Saa adɔe a wɔyɛɛ me yi ne nneɛma foforo pii a esisii m’akwan mu no ma metee nka sɛ Yehowa rehwɛ me.\nAtumfoɔ no buu me sɛ meyɛ otuatewfo bi a nea wɔbɛyɛ biara ɔrensesa n’adwene. Enti wɔde me kɔɔ asraafo asɛnnibea wɔ Athens. Wobuu me fɔ de me kɔtoo afiase mfe mmiɛnsa wɔ Yíaros (Gyaros). Yíaros yɛ supɔw bi a ɛwɔ Makrónisos apuei fam. Efi Makrónisos rekɔ Yíaros yɛ akwansin 30 (kilomita 50).\n“YEGYE MO DI”\nNá Yíaros afiase no yɛ abantenten kɛse bi a wɔde ntayaa kɔkɔɔ asi. Nneduafo bɛboro 5,000 na amanyɔsɛm nti na wɔde wɔn akogu hɔ. Ná Yehowa Adansefo a wɔwɔ afiase hɔ nso yɛ baason. Nea ɛmaa wɔde Adansefo baason no nyinaa koguu hɔ ne sɛ, wosii gyinae sɛ wɔremfa wɔn ho nhyehyɛ akodi mu efisɛ wɔyɛ Kristofo. Ɛwom sɛ na afiase ahwɛfo no mpene so koraa sɛ yebehyiam asua Bible de, nanso na yɛn nnipa baason no hyiam wɔ kokoam sua. Ná ebinom wia wɔn ho de Ɔwɛn-Aban no bi mpo brɛ yɛn daa. Sɛ wɔde brɛ yɛn a, na yɛde yɛn nsa kyerɛw bi sɛnea ɛbɛyɛ a yebetumi de ayɛ adesua no.\nDa koro bi a na yɛahyiam kokoam resua ade no, awɛmfo no mu baako bepuee yɛn so, na ogyee yɛn nhoma ahorow no fii yɛn nsam. Wɔde yɛn kɔɔ ɔwɛmfo panyin a ɔhwɛ afiase hɔ no abadiakyiri anim. Ná yɛrehwɛ kwan paa sɛ wɔde mfe bi bɛka nea na wɔde ama yɛn dedaw no ho. Nanso, ɔpanyin no abadiakyiri no kae sɛ: “Yenim nnipa ko a moyɛ, na yebu gyinae a moasi no. Yenim mo, na yegye mo di. Monkɔ nkɔyɛ mo adwuma.” Yɛn mu bi wɔ hɔ a, ɔsesaa yɛn nnwuma maa yɛn nea ɛyɛ mmerɛw mpo. Yɛn ani sɔɔ nea Yehowa yɛ maa yɛn no paa, efisɛ yɛn mũdi mu a yekurae sɛ Kristofo wɔ afiase hɔ no mpo tumi de ayeyi brɛɛ Yehowa.\nYɛn gyidi mu a yekuraa pintinn no de mfaso foforo bae. Bere a nkontaabu ho ɔbenfo bi a na ɔno nso da afiase hɔ no de n’ani dii suban pa a yɛdaa no adi wɔ hɔ akyi no, ɛkaa ne koma ma obisaa yɛn gyidi ho asɛm. Afe 1951, bere a wɔreyi yɛn a na yɛyɛ Adansefo no afi afiase hɔ no, woyii ɔbenfo no nso. Akyiri yi, ɔbɔɔ asu bɛyɛɛ Ɔdansefo, na ɔde ne ho hyɛɛ bere nyinaa som adwuma no mu.\nMEDA SO ARA YƐ ƆSRAANI\nMe ne me yere Janette\nMe de, bere a woyii me no, mesan kɔɔ m’abusuafo nkyɛn wɔ Karítsa. Akyiri yi, me ne me kuromfo no bebree tu kɔɔ Melbourne, Australia. Ɛhɔ na mihyiaa Kristoni bea bi a ɔwɔ suban pa a wɔfrɛ no Janette. Yɛware woo mmabea baasa ne ɔbabarima baako, na yɛtetee wɔn ma wɔbɛyɛɛ Kristofo.\nƐnnɛ, ɛwom sɛ madi boro mfe 90 de, nanso meda so ara som sɛ ɔpanyin wɔ Kristofo asafo no mu. Esiane sɛ wɔhwee me pirapiraa me bere bi nti, ɛtɔ da a na me nan ne me nipadua nyinaa tutu me, titiriw bere a makɔ asɛnka apɔn no. Nanso, masi me bo sɛ, mɛkɔ so ara asom sɛ ‘Kristo sraani.’—2 Tim. 2:3.


KENKAN WƆ Albanian Amharic Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Haitian Creole Hiligaynon Hiri Motu Hungarian Igbo Indonesian Italian Japanese Kikongo Kirghiz Korean Latvian Lithuanian Macedonian Malagasy Malayalam Maya Myanmar Norwegian Oromo Ossetian Polish Portuguese Rarotongan Romanian Russian Samoan Sepedi Silozi Sinhala Slovak Slovenian Spanish Sranantongo Swahili Swedish Tatar Thai Tok Pisin Tsonga Tswana Turkish Twi Ukrainian Urdu Vietnamese\nELIA hwɛɛ nnipadɔm no sɛ wɔnam mmɔbɔmmɔbɔ reforo Bepɔw Karmel. Ɛmfa ho mpo sɛ na ade nkyee papa no, na ɛda adi sɛ ohia ne ɔkɔm adosaw wɔn. Ná mfe abiɛsa a osu ntɔe no de ɔhaw pii abrɛ wɔn.\nNá Baal adiyifo 450 a ahomaso ahyɛ wɔn ma no di nnipakuw no mu bi. Ná wɔmpɛ Yehowa diyifo Elia asɛm korakora. Ná Ɔhemmaa Isebel akunkum Yehowa asomfo pii, na na Elia da so ara kasa tia Baal som denneennen. Nanso bere tenten ahe na na obetumi ayɛ saa? Ebia saa asɔfo no nyaa adwene sɛ ɔbarima baako pɛ ntumi nko ntia wɔn nyinaa. (1 Ahene 18:3, 19, 20) Ɔhene Ahab nso traa ne teaseɛnam mu bae. Ná ɔno nso mpɛ Elia asɛm.\nNá odiyifo yi a aka ɔno nkutoo no rebehu nsɛm a ɛyɛ nwonwa. Bere a Elia rehwɛ wɔn no, ohui sɛ bere reyɛ aso sɛ nnipa nyinaa hu nsonsonoe a ɛda nokware som ne atoro nsom ntam wɔ ɔkwan a ebi mmae saa da so. Saa da no bae no, ɔtee nka dɛn? Esiane sɛ ɔyɛ “onipa a ɔwɔ nkate te sɛ yɛn ara” nti, ehu kaa no. (Yakobo 5:17) Nea enti a yebetumi aka saa ni: Ná nnipa a wonni gyidi, wɔn hene a wawae, ne saa asɔfo awudifo no atwa Elia ho ahyia, enti ɔtee nka paa sɛ aka ne nko.—1 Ahene 18:22.\nNanso dɛn na na ama Israel akɔ tebea a emu yɛ den yi mu? Na dɛn na wubetumi asua afi asɛm yi mu nnɛ? Bible hyɛ yɛn nkuran sɛ yɛnhwɛ Onyankopɔn asomfo na ‘yensuasua wɔn gyidi.’ (Hebrifo 13:7) Afei susuw Elia nhwɛso no ho hwɛ.\nAsɛm no mu Yɛɛ Den Paa\nNá Elia fi bere tenten ahu sɛnea ne nkurɔfo no apia Yehowa som a ɛyɛ ade titiriw wɔ ne man mu no ato nkyɛn a na wɔmfa nyɛ hwee. Ná ɔyɛ ho hwee a ɛnyɛ yiye. Efi bere tenten na na Israel nhu sɛ wɔmpaw nokware som anaa atoro som, sɛ wɔnsom Yehowa Nyankopɔn anaa aman a atwa wɔn ho ahyia no abosom. Wɔ Elia bere so no, saa asɛm no mu yɛɛ den paa.\nNá Ɔhene Ahab aware Sidon hene babea Isebel. Isebel sii ne bo sɛ ɔbɛtrɛw Baal som mu wɔ Israel na wagu Yehowa som. Onyaa Ahab ma obedii n’akyi. Ahab sii asɔredan ne afɔremuka maa Baal, na odii anim ma wɔsom atoro nyame yi. Ɔyɛɛ Yehowa bɔne paa.—1 Ahene 16:30-33. *\nDɛn na ɛmaa Baal som yɛɛ akyide saa? Ɛdaadaa Israelfo no, na ɛtwetwee wɔn mu pii fii nokware Nyankopɔn no ho. Ná ɛyɛ ɔsom a asɛe na wodi atirimɔdensɛm wom nso. Ná mmarima ne mmea nyinaa si tuutuu wɔ asɔrefie hɔ, na wɔyɛ nna mu adapaade, na na wɔde mmofra mpo bɔ afɔre. Nea Yehowa yɛe wɔ eyi ho ne sɛ, ɔsomaa Elia kɔɔ Ahab nkyɛn sɛ ɔnkɔka nkyerɛ no sɛ osu rentɔ asase no so kosi sɛ Onyankopɔn diyifo bɛka sɛ osu ntɔ. (1 Ahene 17:1) Mfe pii twaam ansa na Elia san kɔɔ Ahab hɔ kɔka kyerɛɛ no sɛ ɔmmoaboa nkurɔfo no ne Baal adiyifo no ano nkɔ Bepɔw Karmel so.\nDɛn na yebetumi asua afi asɛm yi mu nnɛ? Ebia ebinom besusuw sɛ Baal som ho asɛm ho nhia nnɛ, efisɛ yenhu Baal asɔredan ne n’afɔremuka biara. Nanso asɛm yi nyɛ abakɔsɛm bi kɛkɛ. (Romafo 15:4) Asɛmfua “Baal” kyerɛ “owura.” Yehowa ka kyerɛɛ ne nkurɔfo sɛ wɔmpaw no sɛ wɔn “baal” anaa wɔn kunu. (Yesaia 54:5) Wunhu sɛ nkurɔfo da so ara som awuranom afoforo sen sɛ wɔbɛsom ade nyinaa so Tumfoɔ Nyankopɔn no? Nokwarem no, sɛ nkurɔfo de wɔn bere hwehwɛ sika, yɛ adwuma, gye wɔn ani, nya ɔbarima ne ɔbea nna mu anigye, anaasɛ wɔsom anyame pii a wɔwɔ hɔ no mu bi sen sɛ wɔbɛsom Yehowa a, na ɛkyerɛ sɛ ɛno ne wɔn wura. (Mateo 6:24; Romafo 6:16) Enti ɔkwan bi so no, nneɛma a na wɔyɛ wɔ Baal som mu no rekɔ so nnɛ paa. Enti ade a Elia yɛe ma wohui sɛ Yehowa anaa Baal ne nokware Nyankopɔn no betumi aboa yɛn ma yɛapaw onii a yɛbɛsom no.\n‘Wohinhim’ wɔ Ɔkwan Bɛn So?\nSɛ wugyina Bepɔw Karmel atifi a mframa bɔ wɔ hɔ yiye no a, wutumi hu Israel baabiara—efi Kison bon mu kosi Po Kɛse (Mediterranea Po) a ɛbɛn hɔ no ho kɔfa Lebanon mmepɔw a ɛwɔ akyirikyiri wɔ atifi fam no. * Nanso bere a owia no bɔe saa anibere da yi no, na asase no nyɛ fɛ bio. Seesei, ɛte sɛ nea na asasebere a Yehowa de maa Abraham asefo no nsow aba bio. Esiane sɛ Onyankopɔn ankasa nkurɔfo ammɔ wɔn bra yiye nti, na owia abɔ asase no ma ɛso afifide nyinaa ahyew! Bere a nnipadɔm no behyiae no, Elia bɛn wɔn ka kyerɛɛ wɔn sɛ: “Da bɛn na mubehinhim nsɛm abien ntam akosi? Sɛ [Yehowa, NW] ne Nyankopɔn a, munni n’akyi: sɛ Baal nso a, munni n’akyi ɛ!”—1 Ahene 18:21.\nDɛn na na Elia kyerɛ bere a ɔkae sɛ “da bɛn na mubehinhim nsɛm abien ntam akosi” no? Saa nkurɔfo no anhu sɛ na ɛsɛ sɛ wɔpaw sɛ wɔbɛsom Yehowa anaasɛ wɔbɛsom Baal. Wonyaa adwene sɛ wobetumi asom wɔn baanu nyinaa, kyerɛ sɛ wobetumi ayɛ wɔn amanne a ɛyɛ akyide no de asɔ Baal ani, na bere koro no ara wɔabisa Yehowa Nyankopɔn hɔ ade. Ebia wɔn adwene yɛɛ wɔn sɛ Baal behyira wɔn nnɔbae ne wɔn mmoa so, na “asafo [Yehowa, NW]” abɔ wɔn ho ban wɔ ɔko mu. (1 Samuel 17:45) Ná wɔn werɛ afi nokwasɛm titiriw a ɛne sɛ, Yehowa mpɛ sɛ wɔsom obi foforo ka ne ho no. Ɛnnɛ nso nnipa pii nhu no saa. Ɔhwehwɛ sɛ yɛsom ɔno nkutoo, na ɔfata saa. Sɛ yɛsom biribi foforo ka Yehowa ho a, n’ani nnye ho, na ɛyɛ n’akyide mpo!—Exodus 20:5.\nEnti na saa Israelfo no ‘hinhim’ te sɛ ɔbarima bi a wakodu nkwanta so a onhu nea ɔmfa. Ɛnnɛ, nnipa pii di mfomso a ɛte saa ara. Wɔma nneɛma afoforo a ɛte sɛ “baal” kyerɛ wɔn nea wɔnyɛ, na wopia Nyankopɔn som to nkyɛn! Sɛnea Elia ka kyerɛɛ wɔn sɛ mma wonhinhim no betumi aboa yɛn ma yɛasan ahwehwɛ nneɛma a yɛn ani gye ho paa wɔ yɛn asetra ne yɛn som mu no mu.\nSɔhwɛ a Ewiee Biribiara\nNea edi hɔ no, Elia kae sɛ wɔnsɔ biribi nhwɛ. Ná ɛnyɛ den koraa. Ná ɛsɛ sɛ Baal asɔfo no si afɔremuka na wɔhyehyɛ nneɛma a wɔde bɛbɔ afɔre wɔ so; sɛ wowie a, na ɛsɛ sɛ wɔbɔ wɔn nyame mpae ma ogya no sɔ. Ná Elia nso bɛyɛ saa ara. Ɔkae sɛ: “Onyame a ɔde ogya begye so no, ɔno ne [nokware] Nyankopɔn.” Ná Elia nim nea ɔyɛ nokware Nyankopɔn no yiye. Ná ne gyidi mu yɛ den araa ma wantwentwɛn ne nan ase sɛ ɔbɛma Baal adiyifo no adi kan abɔ wɔn nyame no mpae. Ɔde hokwan biara maa n’atamfo no ma wɔpaw nantwinini a wɔde bɛbɔ afɔre no, na ɔma wodii kan frɛɛ Baal. *—1 Ahene 18:24, 25.\nƐnnɛ, wɔnyɛ anwonwade bio. Nanso Yehowa nsesae. Yebetumi anya Yehowa mu ahotoso te sɛ Elia. Sɛ nhwɛso no, sɛ nkurɔfo ne yɛn nyɛ adwene wɔ nea Bible kyerɛkyerɛ ho a, ɛho nhia sɛ yesuro sɛ yɛbɛma wɔakɔ so akyerɛ wɔn adwene. Sɛnea Elia yɛe no, yebetumi de yɛn ho ato nokware Nyankopɔn no so ma wadi yɛn asɛm ama yɛn. Yɛyɛ saa denam yɛn ho a yɛde to Onyankopɔn Asɛm a ‘ɛteɛteɛ nneɛma’ no so, na ɛnyɛ yɛn ankasa so.—2 Timoteo 3:16.\nBaal adiyifo no hyehyɛɛ wɔn afɔre no ho nneɛma na wofii ase frɛɛ wɔn nyame no. Wɔfrɛɛ no frɛɛ no sɛ, “Baal, gye yɛn so!” Wɔkɔɔ so frɛɛ no da mu no nyinaa. Bible ka sɛ: “Nso wɔante ɛnne bi, na obi nso annye so.” Eduu owigyinae no, Elia fii ase dii wɔn ho fɛw, na oyii wɔn ahii sɛ sesɛɛ onni adagyew a ɔde begye wɔn so, kyerɛ sɛ ebia ɔkɔ baabi so, anaasɛ wada na ɛsɛ sɛ obi konyan no. Elia hyɛɛ saa atorofo no nkuran sɛ: “Momma mo nne so.” Ɛda adi sɛ ohui sɛ Baal som yi yɛ nnaadaa, na na ɔpɛ sɛ Onyankopɔn nkurɔfo hu sɛ ɛyɛ nnaadaa ankasa.—1 Ahene 18:26, 27.\nAfei, Baal asɔfo no ani beree kɛse mpo, na “wɔde nne kɛse teɛteɛɛm, na wɔde nkrante ne mpeaw bobɔɔ wɔn ho akam, sɛ wɔn amanne te no, kosii sɛ mogya guu wɔn so.” Ne nyinaa ankosi hwee! “Wɔante ɛnne bi, na obi nso annye so, na obi antie wɔn.” (1 Ahene 18:28, 29) Nokwarem no, na Baal biara nni hɔ. Ɛyɛ ɔkwan a Satan faa so sɛ ɔbɛtwe nkurɔfo afi Yehowa ho. Ɛnnɛ, sɛ obi anni Yehowa akyi na okodi owura foforo akyi a, ne nsa besi fam, na mpo n’anim begu ase sɛnea esii saa bere no.—Dwom 25:3; 115:4-8.\nNea Efi Sɔhwɛ no mu Bae\nƐrekɔ anwummere no, eduu Elia so. Osiesiee afɔremuka a na wɔasi ama Yehowa a akyinnye biara nni ho sɛ na nokware som atamfo abu agu no. Ɔtasee abo 12, a ebia na ɔde rekae Israel mmusuakuw 10 no mu pii sɛ ɛda so ara yɛ wɔn asɛde sɛ wodi Mmara a wɔde maa mmusuakuw 12 no nyinaa so. Afei ɔhyehyɛɛ nea ɔde bɛbɔ afɔre no, na ohwiee nsu a ɛbɛyɛ sɛ onya fii Mediterranea Po a ɛbɛn hɔ no guu so. Ɔma wotwaa ɔkã wɔ afɔremuka no ho hyiae, na wɔde nsu hyɛɛ no ma. Sɛnea Elia maa Baal adiyifo no bɔɔ wɔn afɔre no, wanyɛ Yehowa de no saa, ɔde ne ho too Onyankopɔn so mmom.—1 Ahene 18:30-35.\nElia wiee biribiara no, ɔbɔɔ mpae. Mpae a emu da hɔ a Elia bɔe no maa nneɛma a ɛho hia no paa daa adi. Nea na ehia no kɛse paa ne sɛ ɔbɛma wɔahu sɛ Yehowa na ɔyɛ ‘Onyankopɔn wɔ Israel,’ na ɛnyɛ Baal. Nea edi hɔ no, na ɔpɛ sɛ obiara hu sɛ ɔyɛ Yehowa somfo kɛkɛ, enti ɛsɛ sɛ wɔde anuonyamhyɛ ne ayeyi biara ma Onyankopɔn. Nea etwa to no, ɔdaa no adi sɛ ɔda so ara dwen ne nkurɔfo ho, efisɛ na ɔpɛ sɛ Yehowa ma ‘wɔn koma san akyiri ba.’ (1 Ahene 18:36, 37) Nokware a wɔanni a enti ɛma wohyiaa amanehunu pii nyinaa akyi no, na Elia da so ara dɔ wɔn. Sɛ yɛn ankasa rebɔ mpae a, so yebetumi ada no adi sɛ Onyankopɔn din, ahobrɛase a yɛbɛda no adi, ne tema a yɛwɔ ma afoforo a wohia mmoa no ho hia yɛn?\nAnsa na Elia rebɔ mpae no, ɛbɛyɛ sɛ na nnipadɔm no rehwɛ sɛ Yehowa nso bɛyɛ ɔtorofo te sɛ Baal anaa. Nanso bere a ɔbɔɔ mpae no wiei no, na ɛho nhia sɛ wɔn adwenem yɛ wɔn naa bio. Kyerɛwtohɔ no ka sɛ: “Ɛnna [Yehowa, NW] gya duru bɛhyew ɔhyew afɔre no ne nnyina no ne abo ne dɔte no, na ɛyow nsu a ɛwɔ ɔkã no mu no.” (1 Ahene 18:38) Hwɛ sɛnea Yehowa buaa asɛm no ma ɛyɛɛ nwonwa! Nkurɔfo no yɛɛ wɔn ade dɛn?\nWɔn nyinaa teɛm sɛ: “[Yehowa, NW], ɔno ne [nokware] Nyankopɔn! [Yehowa, NW], ɔno ne [nokware] Nyankopɔn!” (1 Ahene 18:39) Afei de wohuu nokware a ɛwom. Nanso na wonnya nnaa gyidi biara adi. Nokwasɛm ne sɛ, hu a wohui sɛ Yehowa abua mpae no ama ogya afi soro aba, na wogye toom sɛ Yehowa ne nokware Nyankopɔn no nkyerɛ ankasa sɛ wɔwɔ gyidi. Enti Elia kae sɛ wɔmfa ɔkwan foforo so nkyerɛ sɛ wɔwɔ gyidi. Ɔka kyerɛɛ wɔn sɛ wɔnyɛ nea anka ɛsɛ sɛ wɔyɛ mfe pii a atwam no. Ɛne sɛ wobedi Yehowa Mmara so. Onyankopɔn Mmara kae sɛ ɛsɛ sɛ wokum atoro adiyifo ne abosonsomfo. (Deuteronomium 13:5-9) Ná Baal asɔfo yi yɛ Yehowa Nyankopɔn atamfo ankasa a wɔmpɛ sɛ n’atirimpɔw biara bam. So na ɛfata sɛ wohu wɔn mmɔbɔ? Esiane sɛ asɔfo no anhu mmofra a wɔn ho nni asɛm mmɔbɔ na wɔhyew wɔn animono de wɔn bɔɔ afɔre maa Baal nti, so na ɛfata sɛ wohu wɔn mmɔbɔ? (Mmebusɛm 21:13; Yeremia 19:5) Dabi, na ɛmfata sɛ wohu wɔn mmɔbɔ koraa. Enti Elia hyɛe sɛ wonkunkum wɔn, na wokunkum wɔn nso.—1 Ahene 18:40.\nƐnnɛ, ebinom kasa tia sɛnea ade a wɔyɛe wɔ Bepɔw Karmel so kowiei no. Ebia ɛhaw ebinom sɛ anhwɛ a, wɔn a wɔyɛ katee wɔ ɔsom mu no begyina so de adi awu. Awerɛhosɛm ne sɛ, ɛnnɛ, nnipa a wɔyɛ katee saa pii wɔ ɔsom ahorow mu. Nanso, na Elia nte saa. Ná ɔreyɛ nea Yehowa ahyɛ no sɛ ɔnyɛ, enti na ɛteɛ sɛ okunkum Baal asɔfo no. Bio nso, nokware Kristofo nim sɛ wontumi mfa nkrante nkunkum abɔnefo sɛnea Elia yɛe no. Mesia no bae akyi no, asɛm a Kristo ka kyerɛɛ Petro yi ma yehu mmara a ɛwɔ hɔ ma Yesu asuafo: “San fa wo nkrante no hyɛ nea ɛhyɛ, na wɔn a wɔtwe nkrante nyinaa bewu nkrante ano.” (Mateo 26:52) Yehowa nam ne Ba no so bebu atɛntrenee daakye.\nNokware Kristoni asɛde ne sɛ onya gyidi. (Yohane 3:16) Ɔkwan biako a obetumi afa so ayɛ saa ne sɛ obesuasua mmarima a wɔwɔ gyidi te sɛ Elia. Elia som Yehowa nkutoo, na ɔhyɛɛ afoforo nkuran sɛ wɔnyɛ saa ara. Ɔde akokoduru paa ɔsom bi a ɛyɛ nnaadaa a Satan faa so twetwee nkurɔfo fii Yehowa ho ntama. Na ɔde ne ho too Yehowa so sɛ obesiesie nsɛm sen sɛ ɔde ne ho bɛto n’ankasa nyansa so. Nokwarem no, Elia gyinaa nokware som akyi. Momma yɛn mu biara nsuasua ne gyidi!\n^ nky. 9 Sɛ wopɛ sɛnea Elia ne Ahab dii ho nsɛm pii a, hwɛ “So Wowɔ Gyidi a Ɛte sɛ Elia de No?” a ɛwɔ April 1, 1992, Ɔwɛn-Aban mu no.\n^ nky. 13 Esiane sɛ po so mframa a emu yɛ nwini bɔ fa Bepɔw Karmel so, na ɛtaa ma osu tɔ hɔ na obosu gugu nti, bere nyinaa na ɛso yɛ frɔmm fɛfɛɛfɛ. Esiane sɛ na wosusuw sɛ Baal na ɔma osu tɔ nti, ɛda adi sɛ na Bepɔw yi so yɛ beae titiriw a wɔsom Baal. Enti na Karmel a ɛso afifide nyinaa ahyew no yɛ beae a ɛfata sɛ wɔpa Baal som ho ntama sɛ atoro som.\n^ nky. 17 Ɛfata sɛ Elia ka kyerɛɛ wɔn sɛ: “Ogya na mommfa nngu” afɔre no “ase.” Nhomanimfo binom kyerɛ sɛ ɛtɔ mmere bi a, na abosonsomfo a wɔte saa no gyaw ɔkwan bi wɔ afɔremuka no ase baabi na ayɛ te sɛ nea onyame bi na wama ogya asɔ wɔ ase.\n[Asɛm a wɔafa aka wɔ kratafa 20]\nSɛ obi anni Yehowa akyi na okodi owura foforo akyi a, ne nsa besi fam\n[Mfonini wɔ kratafa 21]\n“[Yehowa, NW] ɔno ne [nokware] Nyankopɔn!”\nShare Share Ogyinaa Nokware Som Akyi\nw08 1/1 kr. 18-21


Dwuma biara a modi no, monnnwiinwii na monnnye ho akyinnyeɛ sɛdeɛ ɛbɛyɛ a, wɔnka biribi ntia mo. Mobɛyɛ kronn sɛ Onyankopɔn mma nokwafoɔ a wɔte ewiase a nkontompofoɔ ne nnebɔneyɛfoɔ ahyɛ ma tɔ no mu. Ɛsɛ sɛ mohyerɛn wɔ wɔn mu sɛ nsoromma a ɛwɔ soro wɔ nkwa no ho asɛm a moka kyerɛ wɔn no mu. Sɛ moyɛ saa, na Kristo Ɛda no mede mo hoahoa me ho a, na ne kwan so ara ne no, ɛfiri sɛ, ɛbɛda no adi sɛ dwuma a mebɛdiiɛ no anyɛ kwa. Ebia na ɛsɛ sɛ wɔhwie me mogya gu sɛ afɔrebɔdeɛ, sɛdeɛ mo ɔsom no nso yɛ afɔrebɔdeɛ ma Onyankopɔn no. Sɛ ɛba saa a, ɛbɛyɛ anigyesɛm, na me ne mo nyinaa anya saa ahosɛpɛ no. Aane, momma mo ani nnye, sɛdeɛ me nso mʼani agye no.


Genesis 33 | Intanɛt So Bible| Wiase Foforɔ Nkyerɛaseɛ\nYakob kohyiaa Esau (1-16)\nYakob kɔɔ Sekem (17-20)\n33 Afei Yakob maa n’ani so, na ohui sɛ Esau ne mmarima 400 reba.+ Enti ɔkyɛɛ mmofra no mu maa Lea ne Rahel ne mmaawa baanu no.+ 2 Ɔde mmaawa no ne wɔn mma dii anim,+ Lea ne ne mma dii so,+ ɛnna Rahel+ ne Yosef dii wɔn akyi. 3 Afei n’ankasa kodii kan, na ɔrebɛn ne nua no nyinaa na ɔrebɔ ne mu ase; ɔyɛɛ saa mpɛn ason. 4 Ɛnna Esau de mmirika behyiaa no, na ɔyɛɛ no atuu few n’ano, na wɔn baanu sui. 5 Bere a ɔmaa n’ani so huu mmea ne mmofra no, obisae sɛ: “Eyinom nso fi he?” Ɛnna obuae sɛ: “Ɛyɛ mmofra a Onyankopɔn de adom w’akoa.”+ 6 Ɛnna mmaawa no ne wɔn mma dii so bae, na wɔbɔɔ wɔn mu ase. 7 Lea ne ne mma nso bae bɛbɔɔ wɔn mu ase, na Yosef ne Rahel dii so bae, na wɔbɔɔ wɔn mu ase.+ 8 Esau bisae sɛ: “Adɛn nti na wudii kan maa nnipa pii behyiaa me?”+ Ɛnna ɔkae sɛ: “Meyɛɛ saa na manya me wura anim dom.”+ 9 Afei Esau kae sɛ: “Me nua, nea mewɔ dɔɔso.+ Ma wo nneɛma no nwɔ hɔ.” 10 Nanso Yakob kae sɛ: “Daabi. Mesrɛ wo, sɛ manya w’anim dom a, ɛnde gye m’akyɛde yi, na mepɛ sɛ mihu w’anim nti na mede bae. Na w’anim a mahu yi te sɛ nea mahu Onyankopɔn anim, efisɛ woatew w’anim ama me.+ 11 Mesrɛ wo, gye m’akyɛde yi; ɛyɛ nhyira a mede rebrɛ wo,+ efisɛ Onyankopɔn adom me ama manya biribiara a mihia.”+ Enti ɔsrɛɛ no ara ma ogyei. 12 Akyiri yi, Esau kae sɛ: “Ma yɛnkɔ, na medi w’anim.” 13 Ɛnna ɔno nso ka kyerɛɛ no sɛ: “Me wura nim sɛ mmofra no ho nyɛ den+ na me nguan ne anantwi a wɔka me ho no nso, ebi ma wɔn mma nufu. Enti sɛ yɛka wɔn ntɛmntɛm da koro a, wɔn nyinaa bewuwu. 14 Me wura mesrɛ wo, di w’akoa anim kan na mentɔ me bo ase nnantew sɛnea me nyɛmmoa yi ne me mma no betumi kosi sɛ medu me wura nkyɛn wɔ Seir.”+ 15 Ɛnna Esau kae sɛ: “Mesrɛ wo, ma minnyaw me nkurɔfo yi bi mma wo.” Na ɔno nso kae sɛ: “O adɛn na worehaw wo ho? Nea mihia ara ne sɛ menya me wura anim dom.” 16 Enti saa da no Esau san kɔɔ Seir. 17 Na Yakob siim kɔɔ Sukot,+ na osii ne fi wɔ hɔ, na ɔbobɔɔ buw maa ne mmoa no. Enti ɔfrɛɛ hɔ Sukot.* 18 Yakob fii Padan-Aram+ beduu Sekem+ wɔ Kaananfo+ asaase so dwoodwoo; na osii ne ntamadan wɔ kurow no nkyɛn. 19 Na ɔtɔɔ asaase a osii ne ntamadan wɔ so no fii Sekem papa Hamor mma no nkyɛn; ɔmaa wɔn nnwetɛbona 100.+ 20 Osii afɔremuka wɔ hɔ, na ɔtoo din Onyankopɔn yɛ Israel Nyankopɔn.+\n^ Ɛkyerɛ, “Apata; Asese.”


Nea Ɛbɛma Moahwɛ Mo Sika Yiye | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\nWohwɛ wo sika a ɛda hɔ ne ɛka a egu wo so a, wobɛka sɛ wo bɔtɔ to ate. Wowaree nkyɛee koraa, na wuhu sɛ woresɛe sika dodo. Ɛyɛ wo kunu anaa wo yere na ɔresɛe sika no? Mpɛ ntɛm mmua. Ebetumi aba sɛ nneɛma bi na ama mo mmienu nyinaa moresɛe sika, enti monka mo adwene mmom, na monhwɛ saa nneɛma no. *\nMonyɛ nsakrae. Wo ne w’awofo na na ɛte ansa na woreware? Ɛnde ɛbɛyɛ ade foforo ama wo sɛ wubetuatua nneɛma bi ho ka, te sɛ kanea ne nsu ne ade. Ebetumi nso aba sɛ wo ne wo hokafo no, ɛsono sɛnea obiara yɛ ne sika. Baako betumi ayɛ atotɔatotɔ na baako nso nya sika a, odi bi de bi sie. Ɛbɛyɛ kakra ansa na mo adwene ayɛ baako wɔ sika ho.\nƐka te sɛ gaaden mu nwura, wubu w’ani gu so a, ebefuw afuw bio\nMmɔtohɔ. Jim yɛ ɔno ara n’adwuma, na onim adwuma no ani so paa. Ogye tom sɛ bere a ɔwaree foforo no, na ontumi ntoto ne nneɛma yiye na ɛmaa ɔbɔɔ ka bebree. Ɔkae sɛ: “Kanea anaa biribi ho ka ba a, na mede ato hɔ; ewiee aseɛ no, me ne me yere tuaa ka dɔla mpempem pii. Yɛn ho sika nyinaa sae!”\nSika a Woredi a Wunhu. Sɛ wufirifiri nneɛma a, wunhu sɛ worebɔ ka. Enti sɛ woyɛ obi a wotaa de credit card ne ne nkekaho tɔ ade a, ebi betumi ato wo. Saa ara na Intanɛt so aguadi ne nea ɛkeka ho nso te. Baabi a ɛnyɛ den sɛ wobɛbɔ bosea no, sɛ obi ware foforo na wanhwɛ yiye a, ɛka bɛmene no.\nSɛnea ɛte biara no, sikasɛm betumi de nsɛmnsɛm aba w’aware mu. Nhoma bi ka sɛ: “Awarefo dodow no ara kyerɛ sɛ, sɛ́ wɔwɔ bi anaa wonni bi no, sikasɛm ne wɔn haw kɛse paa. Sika tumi de akasakasa pii ba.”—Fighting for Your Marriage.\nMonyɛ mo adwene sɛ mobɛyɛ baako. Enhia sɛ obiara bɔ ne yɔnko soboɔ; monka mo tiri mmom sɛ mobɛte ɛka a mobɔ so. Monyɛ mo adwene sɛ moremma sikasɛm nsɛe mo ntam.—Bible nnyinasosɛm: Efesofo 4:32.\nMonyɛ mo sika ho ntotoe. Sɛ mo sika sua mpo a, monkyerɛw nneɛma a mobɛtotɔ no bosome biara no nto hɔ. Ɛbɛma moahu deɛ mode mo sika yɛ na moantotɔ nneɛma a ɛho nhia.\nMonkyerɛkyerɛw nneɛma a ehia sɛ mototɔ nyinaa, te sɛ aduan, ntaade, ɛdan ka, kar ho ka ne deɛ ɛkeka ho. Kyerɛw ɛka a mobɛbɔ wɔ ebiara ho hyɛ ano, na hwɛ sika dodow a wode bɛtɔ saa adeɛ no wɔ bosome biara mu.—Bible nnyinasosɛm: Luka 14:28.\n“Nea ogye obi hɔ bosea no yɛ akoa ma nea ɔbɔ no bosea no.”—Mmebusɛm 22:7\nMuntwa sika mma nneɛma bi te sɛ aduan, ɛdan ka, pɛtrol ne ne nkekaho. Deɛ ebinom yɛ ne sɛ, wɔde sika no hyehyɛ envelope mu na wɔkyerɛw ebiara din gu akyiri. * Sɛ envelope bi mu sika sa a, wobegyae saa adeɛ no tɔ, anyɛ saa nso a, wɔde envelope foforo mu sika na ɛbɛtɔ saa adeɛ no.\nSan hwɛ w’adwene wɔ ahode ho. Ɛnyɛ nneɛma a aba so na ɛma yenya anigye, efisɛ Yesu kae sɛ: “Sɛ onipa nya ma ebu so mpo a, ɛnyɛ nneɛma a ɔwɔ no mu na ne nkwa fi.” (Luka 12:15) Wohwɛ mu a, sɛnea wototɔ nneɛma na ɛkyerɛ sɛ wugye Yesu nsɛm no di anaasɛ wunnye nni.—Bible nnyinasosɛm: 1 Timoteo 6:8.\nMunnyae nneɛma bi akyidi. Aaron aware mfe mmienu ni, na asɛm a ɔkae ne sɛ: “Ahyɛase no, ɛbɛyɛ wo sɛ wubetumi atɔ biribi te sɛ cable TV, na wubetumi akɔ restɔrant akodidi, nanso woanhwɛ yiye a, ɛbɛwie aseɛ no, na woabɔ ka susuroo. Deɛ ɛbɛyɛ a yɛn ho renkyere yɛn nti, nneɛma bi wɔ hɔ a yegyaee akyidi.”\n^ nky. 4 Wɔn a wɔaware foforo nti na wɔkyerɛw asɛm yi, nanso emu nsɛm no betumi aboa awarefo nyinaa.\n^ nky. 14 Sɛ mototɔ nneɛma wɔ Intanɛt so anaa credit card na mode totɔ nneɛma a, monkyerɛkyerɛw sika a moatwa ama nneɛma no biara wɔ krataa so mfa nhyɛ envelope mu.\n“Mmom no, mo ne mo ho nni wɔ ayamye ne ayamhyehye so, na mumfi mo pɛ mu mfa bɔne mfirifiri mo ho.”—Efesofo 4:32.\n“Yɛwɔ yɛn ano aduan ne nea yɛde kata yɛn ho a, yɛbɛma ɛno ara adɔɔso ama yɛn.”—1 Timoteo 6:8.\nMICAH NE MEGAN\n“Sɛ mo mu baako na ɔhwɛ mo sika so tuatua mo ho ka mpo a, ɛsɛ sɛ mo mmienu nyinaa hu mo sikasɛm mu. Sɛ motaa di nkɔmmɔ a, ɔhaw pii to betwa.”\nDAVID NE NATALEINE\n“Yɛ ntotoe. Nyɛ w’adwene sɛ wo sika a ɛwɔ bank no, wubedi ne nyinaa. Sɛ wudi ne nyinaa na biribi si putupuru anaa wo kar sɛe a, wo ho bɛkyere wo.”\nMudi nokware na obiara gye ne yɔnko di a, ɛbɛboa mo sɛn?


Sakaria 9 AKCB - Matteus 9 LB\nAtemmu A Etia Israel Atamfo\nAwurade asɛm tia Hadrak asase\nna ɛbɛka Damasko\nefisɛ, nnipa ne Israel mmusuakuw nyinaa\nani wɔ Awurade so.\n2Na ɛbɛka Hamat a ɔne no bɔ hye,\nɛbɛka Tiro ne Sidon, ɛwɔ mu sɛ wɔyɛ anyansafo.\n3Tiro asi abandennen ama ne ho;\nwaboa dwetɛ ano te sɛ mfutuma,\nne sikakɔkɔɔ ano te sɛ dɔte a ɛwɔ mmɔnten so.\n4Nanso Awurade begye nʼahode nyinaa\nna wasɛe ne tumi a ɔwɔ wɔ po so,\nna wɔde ogya bɛhyew no dwerɛbee.\n5Askelon behu na wasuro\nGasa de ɔyaw bebubu ne mu,\nna Ekron nso saa ara, efisɛ nʼanidaso bɛsa.\nGasa bɛhwere ne hene\nna wobegyaw Askelon ofituw.9.5 Askelon…Gasa…Ekron: Filistifo nkuropɔn abiɛsa. Nʼanidaso bɛsa: Esiane sɛ Ekron da Filistiman atifi pɛɛ nti, ɛno na ebedi kan ahu amane. Nʼanidaso sɛ Tiro begyina mu ama no ɔhaw anaa abɛbrɛsɛ bi mu no renkosi hwee so.\n6Ananafo bɛtena Asdod,\nna metwa Filistifo ahantan agu.\n7Meyi mogya9.7 Mogya—Egyina hɔ ma abosom afɔrebɔ. Akyiwade nnuan—Nnapɔnna nnuan a ho ntew. Yebusifo—Nnipa bi a wɔtenaa Yerusalem tete bere mu a wɔbɛfraa Yudafo mu. (2 Sam 24.16-24). afi wɔn ano,\nakyiwade nnuan nso meyi afi wɔn ano.\nNkae no bɛyɛ yɛn Nyankopɔn de;\nwɔbɛyɛ Yuda ntuanofo,\nna Ekron bɛyɛ sɛ Yebusifo.\n8Nanso mɛbɔ me Fi ho ban\nwɔ wɔn a wɔtetɛw bɔ korɔn ho.\nƆhyɛsoni biara ntumi mfa me nkurɔfo so bio,\nefisɛ afei merewɛn.\nSion Hene Ba\n9Di ahurusi, Ɔbabea Sion!\nTeɛ mu, Ɔbabea Yerusalem!\nHwɛ, wo hene reba wo nkyɛn.\nƆteɛ na ɔwɔ nkwagye,\nodwo, na ɔte afurum so,\nafurum ba so na ɔte.\n10Megye nteaseɛnam afi Efraim\nne akofo apɔnkɔ afi Yerusalem,\nna akodi tadua no wobebubu mu.\nƆbɛpae mu aka asomdwoe nsɛm akyerɛ aman no.\nNʼahenni befi po akɔka po;\nebefi Asubɔnten no akɔpem nsase ano.\n11Na wo de, esiane me ne wo mogya apam no nti,\nmeyi wo nneduafo afi amoa a nsu nni mu mu.\n12Monsan nkɔ mʼaban mu, nneduafo a mowɔ anidaso;\nmprempren mpo merebɔ mo nkae sɛ mɛhyɛ mo anan mu mmɔho.\n13Mɛkom Yuda sɛnea mikuntun me tadua\nna mede Efraim bɛhyɛ mu.\nMɛkanyan wo mmabarima, Sion,\natia wo Hela mmabarima,\nna mɛyɛ wo sɛ ɔkofo afoa.\n14Afei Awurade bɛda ne ho adi wɔ wɔn so;\nnʼagyan betwa yerɛw te sɛ anyinam.\nOtumfo Awurade bɛhyɛn torobɛnto no;\nɔbɛbɔ nsra wɔ atɔe fam ahum mu,\n15Asafo Awurade bɛkata wɔn so.\nWɔde ahwimmo bɛsɛe\nna wɔde adi nkonim.\nWɔbɛnom na wɔabobɔ mu sɛnea wɔanom nsa;\nwɔbɛyɛ ma te sɛ kuruwa a\nwɔde pete afɔremuka ntwea so.\n16Awurade wɔn Nyankopɔn, begye wɔn saa da no\nsɛ oguanhwɛfo gye ne nguan.\nWobetwa yerɛw yerɛw wɔ nʼasase so,\nsɛ abohemaa a ɛbobɔ ahenkyɛw ho.\n17Sɛnea wɔn ho betwa na wɔn ho ayɛ fɛ afa!\nAduan bɛma mmerante anyin ahoɔden so\nna nsa foforo bɛma mmabaa anyin saa ara.\nAKCB : Sakaria 9


Ná Ɛte sɛ Dwom Dɛdɛ wɔ M’asom\nƆwɛn-Aban | July 2011\nKENKAN WƆ Albanian Amharic Arabic Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Ga Georgian German Guarani Hiligaynon Hungarian Igbo Indonesian Italian Japanese Kikongo Korean Kwangali Lithuanian Luo Macedonian Malagasy Myanmar Ndonga Norwegian Ossetian Otetela Polish Portuguese Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Thai Tshiluba Tsonga Tswana Turkish Twi Ukrainian Venda Vietnamese\nKrataa a efi Madagascar\nNÁ ME ne me kunu rekɔyɛ asɛmpatrɛw adwuma wɔ asasesin foforo so—Madagascar supɔw. Yɛne yɛn abusuafo ne yɛn nnamfonom dii nkra a etwa to na yenyaa akokoduru a yɛde bɛkɔ. Yenyaa Yehowa mu ahotoso sɛ ɔbɛma asi yɛn yiye wɔ baabi a ɔde yɛn rekɔ no.\nYɛn werɛ remfi asafo nhyiam a yedii kan kɔe wɔ yɛn asasesin foforo no mu da. Wɔ yɛn fam no, na Ɔwɛn-Aban sohwɛfo no reyɛ n’ade te sɛ obi a odi nnwontofo kuw bi anim. Esiane sɛ na yɛnte kasa no papa nti, sɛ wɔkasa a na egyigye yɛn asom te sɛ dwom dɛdɛ bi. Ná ebegye bere tenten ansa na yɛatumi ate wɔn kasa no.\nBere a edi kan a metee asɛmmisa bi ase no, meperee me ho maa mmuae a na m’ani nna me ho so. Wɔn a na wɔte bɛn me no tee, enti meserewee nanso mede me nsa kataa m’ano sɛnea ɛbɛyɛ a serew no rempue. Ma’ni wui, nanso na m’ani agye sɛ m’ate biribi a wɔaka ase!\nSɛ́ anka mɛyɛ nhwɛso wɔ asɛnka mu ama afoforo no, metee nka sɛ me mmom na na wɔregyigye me taataa. Anuanom mmarima ne mmea fii ɔdɔ mu kyerɛɛ me sɛnea mɛka asɛm ama nkurɔfo ate ase wɔ asɛnka mu, na wɔkyerɛɛ me nea mɛka ne kyerɛw nsɛm ahorow a memfa nni dwuma.\nMekae sɛ bere bi a na mewɔ asɛnka mu no, abofra bi teɛɛm frɛɛ me sɛ, “Vazaha! Vazaha!” Saa na Malagasyfo taa frɛ “ahɔho.” Yɛmaa yɛn nantew mu yɛɛ hyew sɛnea ɛbɛyɛ a mmofra afoforo nso ntu nni yɛn akyi nteɛteɛm saa ara. Ɛhɔ ara na abarimaa bi kaa nea na ɔreteɛteɛm no anim sɛ, “Ɔnnyɛ ɔhɔho, ɔte yɛn kasa no!” Onuawa a na ɔne me nam no kyerɛɛ me nea wɔkae no ase esiane sɛ na mente wɔn kasa a na ɛkɔ ntɛmtɛm no ase nti. Ne nyinaa akyi no, metee nka sɛ m’anya nkɔanim. Afei de na m’ani afi ase reka Madagascar.\nMpɛn pii no, sɛ mete nka sɛ mayɛ ankonam a, na mmofra no yɛ biribi de kyerɛ me sɛ wɔpɛ m’asɛm ɛmfa ho sɛ na mente wɔn kasa no, na na ɛhyɛ me nkuran. Sɛnea na wɔtaa fi ɔdɔ mu so me nsa no ma mihui sɛ wɔpɛ m’asɛm. Metumi aka sɛ mmofra a wɔwɔ asafo no mu no yɛ akyɛde a efi Yehowa hɔ ankasa. Onuawa kumaa bi a wɔfrɛ no Hasina abɛyɛ m’adamfo a ɔkyerɛ nsɛm ase ma me. Sɛ meka biribi na obiara ante m’ase mpo a, ɛte sɛ nea ɔno de ɔte m’ase. Ɔtaa twitwa gye me bere biara a mɛbɔ mmɔden sɛ mɛkyerɛkyerɛ biribi mu akyerɛ me nnamfonom wɔ asafo no mu no.\nMe ne me kunu kodii asafo bi a na ɛrenkyɛ wobekyɛm anya asafo foforo no mu. Enti ɛho behiae sɛ medan me Bible asuafo no ma afoforo ma wɔne wɔn sua ade efisɛ na asuafo no tete asafo foforo no asasesin mu. Onuawa bi hyɛɛ me nkuran sɛ me ne ne Bible asuafo no mu biako nyɛ adesua. Ná misuro, enti mekaa no denneennen sɛ merentumi nyɛ, nanso ɔbɔɔ mmɔden hyɛɛ me nkuran ma mesesaa m’adwene. Ɔmaa me awerɛhyem sɛ Yehowa bɛboa me ma matumi ayɛ. Ofi ɔdɔ mu hwɛɛ m’anim kaa kyerɛɛ me sɛ, ɛrenkyɛ metumi akyerɛkyerɛ afoforo sɛnea mepɛ. Saa nsɛm no hyɛɛ me nkuran yiye.\nEfi saa bere no, saa osuani no anya nkɔso fɛfɛɛfɛ. Da bi a na mewɔ adiwo no, metee sɛ ɔrefrɛ me. Ná ɔne ne kunu rekɔ de wɔn aware akɔhyɛ aban mmara ase. Ná ɔbarima no afi ase resua ade, na na wɔde honhom fam botae pii, a ebi ne asubɔ, asisi wɔn ani so a wɔrebɔ mmɔden sɛ wobedu ho. Ɛno ma m’ani gyei, ɛwom sɛ minim sɛ ɛnnyɛ yɛn na yɛayɛ, na mmom ɛyɛ Yehowa a ɔtwe obi ba ne nkyɛn no.\nYɛasua nneɛma pii wɔ asasesin foforo yi mu. Ɛwom sɛ yɛn ani agyina yɛn nnamfonom ne yɛn abusuafo de, nanso yɛte nka sɛ wɔka yɛn ho wɔ ha. Yɛtaa ka wɔn ho asɛm kyerɛ anuanom, na ama seesei wobisa sɛnea wɔn ho te. Yɛhwɛ kwan sɛ da bi yɛn abusuafo a yegyaa wɔn yɛn kurom ne wɔn a yɛabenya wɔn wɔ ha no nyinaa bɛbom ahyia.\nƐde besi nnɛ, sɛ nkurɔfo rekasa a, meda so ara te no sɛ “dwom.” Nanso seesei de, mete nsɛm a wɔka no ase. Mehwɛ kwan sɛ bere bi bedu a metumi aka kasa no yiye te sɛ nea me ne nnipakuw bi reto dwom dɛdɛ bi no sen sɛ mɛkasa mmiako mmiako sɛnea torobɛnto gyigye wɔ dwonto mu no. Yesu kae sɛ: “Munnnwinnwen ɔkyena ho, na ɔkyena ankasa benya ne dadwen.” (Mateo 6:34) Enti yɛbɛkɔ so asua kasa a ɛte sɛ dwom wɔ yɛn asom yi nkakrankakra. Nanso seesei de, mɛkɔ so ayere me ho de m’aso, m’adwene, ne me koma adi kasa no akyi sɛnea ɛbɛyɛ a metumi ne anuanom a wɔwɔ abotare na wɔdɔ me a wɔwɔ Madagascar yi abom ayɛ adwuma.—w11-E 06/1.\nMe ne Hasina wɔ asɛnka mu\nShare Share Ná Ɛte sɛ Dwom Dɛdɛ wɔ M’asom\nw11 7/1 kr. 24-25\nƆhaw A Ɛma Yenya Anidaso\nNkɔmhyɛ 1. Asasewosow\nNkɔmhyɛ 2. Aduankɔm\nNkɔmhyɛ 3. Ɔyare\nNkɔmhyɛ 4. Nnipa A Wonni Tema\nNkɔmhyɛ 5. Wɔresɛe Asase No\nNkɔmhyɛ 6. Wiase Nyinaa Asɛnka Adwuma\nBere Pa Da Yɛn Anim!\nNkwakoraa ne Mmerewa Bɛsan Ayɛ Mmabun\nSo wɔyɛ nkurɔfo ayayade wɔ Gehenna?\nNá Me Botae Ne Sɛ Me Ne Agodifo Betutu Akwan\nSo Kristofo anokwafo nyinaa bɛkɔ soro?\nƆboa Wɔn a Wɔn Koma Abubu\nText Baabi a wubetumi atwe nneɛma akenkan ƆWƐN-ABAN July 2011\nShare Share ƆWƐN-ABAN July 2011\nƆWƐN-ABAN July 2011


Лк 21 CARSA - Luka 21 NA-TWI | Biblica América Latina\nЛк 21 CARSA - Luka 21 NA-TWI\nOkunafo bi afɔrebɔ\n1Yesu te asɔredan mu hɔ no, ohuu asikafo bi a wɔde wɔn afɔrebɔde akɛseakɛse regu afɔre adaka no mu. 2 Ohuu okunafo hiani bi nso sɛ ɔde sika kakraa bi too afɔre adaka no mu. 3 Yesu ka kyerɛɛ nnipa a na wɔwɔ asɔredan mu hɔ no se, “Nokware mu, afɔre a okunafo hiani yi bɛbɔe no som bo sen afɔre akɛseakɛse a asikafo no bɛbɔe no nyihaa. 4 Wɔn nyinaa de nea wɔanya ama aboro so no bi na ɛbɛbɔɔ afɔre, na oyi de, ofi ne hia mu de ne sika a ɔwɔ nyinaa na abegu mu yi.”\nAsɔredansɛe ho nkɔmhyɛ\n5 Yesu akyidifo no bi kamfoo abo fɛfɛ a wɔde sii asɔredan no ne adwinni ahorow a wɔayɛ agu ɔdan no ho no. Nanso Yesu kae se,\n6 “Bere bi bɛba a, wobedwiriw nneɛma a morekamfo yi nyinaa agu a hwee renka.”\nNsɛm a ebesisi ansa na awiei no aba\n7 Wobisaa no se, “Kyerɛkyerɛfo, bere bɛn na asɛm a woreka yi besi, na ɛho nsɛnkyerɛnne bɛyɛ dɛn?”\n8 Yesu buae se, “Monhwɛ mo ho so yiye na obi annaadaa mo, efisɛ, nnipa pii bɛsɔre aka se, ‘Mene Kristo no’ na bere no abɛn nanso munnnye wɔn nnni! 9 Sɛ mote akokoakoko ne sɛ wɔsɔre tia aman a, munnsuro efisɛ, ɛsɛ sɛ saa nneɛma yi di kan ba nanso na ɛnkyerɛ sɛ awiei no abɛn.”\n10 Ɔkae bio se, “Aman bɛsɔre aman so na ahenni asɔre ahenni so. 11 Asasewosow a ɛyɛ hu bɛba, ɔkɔm besi, ɔyaredɔm bɛba na nneɛma a ɛyɛ hu befi wim asisi.\n12 “Nanso ansa na eyinom nyinaa besisi no, me din nti, wɔbɛtaa mo akyekyere mo de mo akɔ hyiadan mu ne afiase ne ahemfo ne atumfo anim. 13 Eyi bɛma moanya kwan adi me ho adanse. 14 Nanso munnnwen nsɛm a mobɛka de ayi mo ho ano no ho; 15 efisɛ, mɛma mo nsɛm ne nyansa a mode beyi mo ho ano a mo atamfo rentumi nnyina mo anim.\n16 ”Mo awofo, mo nuanom, mo abusuafo ne mo nnamfonom beyi mo ama na wobekum mo mu bi. 17 Na me nti, nnipa bɛtan mo. 18 Nanso mo tinhwi baako pɛ po renyera. 19 Na sɛ mutumi gyina pintinn a, mubenya nkwa a enni awiei.\n20 “Sɛ muhu sɛ asraafo atwa Yerusalem ho ahyia a, na ɛkyerɛ sɛ ne sɛe abɛn. 21 Saa bere no wɔn a wɔte Yudea nguan nkɔ mmepɔw no so; wɔn a wɔwɔ kurow no mu no nguan mfi mu, na wɔn nso a wɔwɔ nkuraase ne mfum no ntena hɔ ara. 22 Saa bere yi mu na Onyankopɔn asotwe a adiyifo no hyɛɛ ho nkɔm wɔ Kyerɛwsɛm no mu no bɛba mu. 23 Wɔn a wɔafa afuru ne wɔn a wɔma mma nufu no nnue! Amanehunu a enni kabea bɛba ɔman no so na Onyankopɔn abufuwhyew nso aba nnipa no so. 24 Ebinom bɛtotɔ wɔ sekan ano na wɔafa ebinom nso nnomum de wɔn akɔ amanaman so na amanaman bɛsɛe Yerusalem, adi so akosi bere a Onyankopɔn ahyehyɛ sɛ amanaman nni wɔn so no betwam.\nOnipa Ba no ba a ɔbɛsan aba\n25 “Nsɛnkyerɛnne bɛba owia, ɔsram ne nsoromma mu na ɛpo asorɔkye bɛbobom, aworo so ama ne nnyigyei dennen no de ahoyeraw aba aman nyinaa so. 26 Esiane nneɛma a ɛyɛ hu a ɛbɛba asase so no nti, nnipa pii bɛtotɔ berɛw na abɔde a ɛwɔ wim nso awosow ahoɔden so. 27 Saa bere no na wobehu Onipa Ba no sɛ ɔde tumi ne anuonyam a ɛso nam omununkum mu reba. 28 Sɛ saa asɛm yi fi ase sisi a, momfa gyidi nnyina pintinn efisɛ, na mo nkwagyebere abɛn.”\nAkutu dua bi ho bɛ\n29 Yesu buu wɔn bɛ bi se, “Monhwɛ nnuaba ne nnua afoforo bi, 30 sɛ eyiyi nhaban foforo a, na ɛkyerɛ sɛ osutɔbere adu. 31 Saa ara nso na sɛ muhu nsɛnkyerɛnne a moka ho asɛm yi a, munhu sɛ Onyankopɔn Ahenni no abɛn.\n32 “Merema moate ase sɛ, saa nsɛm yi nyinaa bɛba mu ansa na saa bere yi sofo awuwu. 33 Ɔsoro ne asase betwam nanso me nsɛm de, ɛrentwam da.\n34 ”Monhwɛ mo ho so yiye! Mommma adiditraso ne asabow ne asetena mu dadwene nnni mo so, anyɛ saa a, me ba a mɛba bio no befi mo aworaw. 35 Efisɛ, me ba a mɛba no befi nnipa a wɔte asase so nyinaa aworaw. 36 Monwɛn. Bere biara mommɔ mpae na moanya ahoɔden de agyina saa nneɛma yi nyinaa ano na mesan ba bio a, moatumi agyina m’anim.”\n37 Da biara na Yesu kɔ asɔredan mu hɔ kɔkyerɛkyerɛ ma nnipa pii sɔre anɔpahema kotie no. 38 Na sɛ edu anwummere biara a, Yesu kɔ Ngo Bepɔw no so kɔhome.\nNA-TWI : Luka 21